Piala Suhandinata: Malaysia Ulangi Pencapaian Edisi Lalu – Duduki Tempat Kesembilan

Kejohanan Berpasukan Campuran Remaja Dunia BWF atau Piala Suhandinata 2022 – sebuah saingan badminton berpasukan bagi remaja berusia 19 tahun (B-19) telah melabuhkan tirainya.

Dan pasukan Malaysia berhasil menamatkan kejohanan di tangga kesembilan – menyamai pencapaian edisi terdahulu yang berlangsung pada tahun 2019.

Kedudukan ini menjadi milik Malaysia apabila berhasil menumpaskan Denmark dalam perlawanan akhir bagi penentuan tempat kesembilan hingga ke-16, semalam.

FINAL STAGE 9 TO 16 – 2nd’s

Jakob Houe-Christian Kjær def. Fazriq Razif-Wong Vin Sean 21-15 13-21 21-18

*Skuad #KuihLapis negara with the 9⃣th place finish. Well done team!👏🏻#DemiMalaysia #BadmintonMalaysia pic.twitter.com/pDQCFYEtHi

— BAM (@BA_Malaysia) October 22, 2022

Dalam perlawanan tersebut, Malaysia meraih kemenangan dengan  keputusan 4-1 hasil sumbangan mata daripada Choi Jian Sheng-Lai Ting Cen, Siti Zulaikha, Justin Hoh dan Ong Xin Yee-Cermen Ting.

Sebagai rekod, Malaysia dapat mara ke perlawanan akhir bagi penentuan tempat ke-9 hingga ke-16 ini dengan menumpaskan Kanada 3-2 (separuh akhir) dan India 3-1 (suku akhir).

Sebagai tambahan, Malaysia tidak berjaya mara ke penentuan juara serta tempat kedua hingga kelapan apabila tumpas kepada Indonesia dalam perlawanan akhir peringkat Kumpulan A.

Kekalahan itu menyaksikan Malaysia menamatkan saingan peringkat sebagai naib juara.

Untuk makluman semua, format kejohanan ini hanya membenarkan juara kumpulan sahaja mara ke saingan untuk merebut gelaran juara serta kedudukan kedua hingga kelapan.

Featured Image: Badminton Association of Malaysia


Petronas & Mercedes-AMG Nafi Akan ‘Bercerai’ Pada Tahun 2022

Syarikat minyak dan gas Malaysia, Petronas selaku ‘title sponsor’ dan rakan teknikal kepada Mercedes-AMG Formula One Team tampil menyangkal dakwaan akan menamatkan kerjasama dengan pasukan terbabit pada tahun 2022.

Berita penamatan kerjasama antara Petronas dan Mercedes-AMG merupakan satu kejutan besar buat peminat-peminat arena sukan permotoran Formula 1 (F1).

Hal ini kerana sejak bekerjasama pada tahun 2010 yang lalu, Mercedes-AMG Petronas F1 Team telah memenangi 7 kejuaraan berganda secara berturut-turut.

Menurut laporan portal The Edge Markets pada hari ini, selain menyangkal dakwaan tersebut, Petronas turut tampil memberikan kenyataan bahawa akan meneruskan kerjasama dengan Mercedes untuk beberapa tahun lagi.

Difahamkan mereka baru sahaja menandatangani kontrak lanjutan kerjasama pada tahun lalu. Bagaimanapun, tiada sebarang perincian didedahkan mengenai lanjutan kerjasama tersebut.

Dalam perkembangan yang lain, jurucakap Mercedes turut memberikan kenyataan yang sama kepada portal sukan permotoran, GPFans.

Untuk makluman semua, ura-ura mengenai penamatan kerjasama antara kedua-dua pihak ini dilaporkan oleh portal sukan permotoran berpangkalan di eropah, Decalspotters, semalam.

Di dalam laporan tersebut, menerusi satu sumber yang tidak dinamakan, mereka mendakwa kerjasama itu akan tamat pada tahun 2022 sambil syarikat minyak gergasi dari Arab Saudi, Aramco akan menggantikan Petronas.

Featured Image: Mercedes-AMG PETRONAS F1 Team


Ranking BWF: Myisha & Siti Catat Peningkatan Ketara, Jin Wei Di Tangga Ke-77 Dunia

Juara dan naib juara bagi kategori perseorangan wanita dalam kejohanan Siri Antarabangsa (International Series) Belanda 2022 mencatatkan peningkatan yang sangat ketara dalam kedudukan ranking dunia, pada minggu ini.

Berdasarkan kemaskini oleh Persekutuan Badminton Dunia (BWF) semalam, Myisha Mohd. Khairul dan Siti Nurshuhaini Azman yang muncul juara dan naib juara di kejohanan merekodkan lonjakan sebanyak 73 dan 58 anak tangga masing-masing.

Hasil daripada lonjakan tersebut, pemain yang berusia 19 dan 17 tahun masing-masing ini berada di ranking ke-255 dan ke-256 untuk minggu ke-16 ini.

Sementara itu, satu lagi lonjakan kedudukan ranking dunia dikesan melibatkan pemain perseorangan wanita bebas (independent) berusia 22 tahun, Goh Jin Wei hasil daripada kemaraan sehingga ke Pusingan 16 dalam kejohanan Korea Masters, minggu lepas.

Dengan kemaraan tersebut, Jin Wei merekodkan peningkatan sebanyak 11 anak tangga menjadikan dia kini menghuni ranking ke-77 dunia.

Pada masa yang sama, kemaskini itu turut memperlihatkan sedikit penurunan ranking melibatkan Kisona Selvaduray dan Eoon Qi Xuan. Kedua-dua mereka turun sebanyak satu dan tiga anak tangga dan kini menduduki ranking ke-58 dan ke-154 masing-masing.

Featured Image: Badminton Association of Malaysia & Instagram Goh Jin Wei


Jelajah Akhir BWF: Zii Jia Meneruskan Rentak Kemenangan, Kini Terajui Kumpulan B

Selepas meraih kemenangan pada perlawanan pertama, jaguh badminton perseorangan lelaki negara, Lee Zii Jia berhasil meneruskan rentak kemenangan pada perlawanan kedua peringkat Kumpulan B dalam kejohanan Jelajah Dunia Akhir BWF.

Perlawanan kedua yang berlangsung pada hari ini menyaksikan pemain yang menduduki ranking kelapan dunia ini berhasil meraih kemenangan ke atas pemain Perancis, Toma Junior Popov secara ‘straight set’ dengan skor 21-13 dan 21-19.

Untuk makluman semua, kemenangan ini dicapai oleh Zii Jia dalam masa tidak sampai 50 minit.

HSBC BWF World Tour Finals 2021(New dates)MS – Round 221 21 🇲🇾Zii Jia LEE🏅13 19 🇫🇷Toma Junior POPOV🕗 in 47 minutes https://t.co/jVsyn0rA9M

Kemenangan tersebut bukan sahaja membolehkan Zii Jia menerajui carta Kumpulan B pada hari ini, malahan, turut berpeluang cerah untuk muncul juara Kumpulan B sebelum mara ke peringkat separuh akhir kelak.

Bagi perlawanan terakhir peringkat Kumpulan B, Zii Jia dijadualkan bertemu pemain perseorangan India yang menghuni ranking ke-14 dunia, Srikanth Kidambi pada hari esok. Perlawanan ini dijangka bermula jam 10 pagi, waktu Malaysia.

Berdasarkan rekod, kedua-dua pemain ini pernah berentap sesama sendiri sebanyak satu kali di kejohanan Terbuka HYLO, bulan November lalu. Di dalam perlawanan ini, Zii Jia berhasil meraih kemenangan secara ‘straight set’ dengan skor 21-19 dan 22-20 ke atas Srikanth.


Kogileswaran Muncul Pemain Malaysia Pertama Beraksi Dalam Kancah Piala FA Korea

Pemain sayap skuad kebangsaan, Kogileswaran Raj mencipta sejarah tersendiri dengan menjadi pemain Malaysia pertama yang beraksi dalam kancah bola sepak kalah mati, Piala FA Korea.

Sejarah itu hadir apabila pemain berusia 24 tahun ini disenaraikan oleh ketua jurulatih Chungbuk Cheongju FC, Choi Yun-kyum untuk bermula dalam kesebelasan utama sebagai sayap kiri menentang Jungnang Chorus Mustang FC, semalam.

Dalam perlawanan tersebut, pemain yang turut dikenali dengan nama panggilan Kogi sempat beraksi sekitar 60 minit permainan dengan menampilkan persembahan yang agak baik sebelum ditukarkan pada babak kedua.

A post shared by 충북청주FC (@chfc_2023)

Sebelum Kogi ditukarkan, kelabnya sempat mendahului 2-0 hasil sebelum menutup perlawanan tersebut dengan kemenangan 3-0 ke atas kelab dari divisyen empat Liga Korea itu.

Kemenangan itu juga membolehkan Kogi dan rakan sepasukannya melangkah ke peringkat berikutnya iaitu Pusingan 3 bertemu kelab dari divisyen pertama, Gangwon FC pada 12 April.

Untuk makluman, ini juga merupakan debut Kogi bersama Chungbuk Cheongju dalam perlawanan kompetitif sejak menyertai kelab terbabit pada awal Januari lalu dengan kontrak selama setahun.


DNA ‘Yakini Lokal’ PJ City Akan Diteruskan Pada Musim 2022

Pasukan kendalian P. Maniam, Petaling Jaya City FC (PJ City) akan meneruskan pendekatan menggunakan 100% pemain lokal atau tempatan dalam saingan Liga Super 2022.

Tahun lalu, pasukan yang dimiliki oleh Dato’ Sri Vijay Eswaran ini mengumumkan satu pendekatan berani untuk beraksi dalam saingan Liga Super 2021 tanpa khidmat pemain import.

Pelbagai reaksi yang diberikan oleh para penyokong bola sepak tempatan terhadap pengumuman tersebut. Ada yang menyambut baik kerana ia memberikan peluang yang lebih besar kepada pemain tempatan untuk beraksi.

Manakala ada juga sebahagian penyokong melihat ianya umpama ‘menempah’ tiket ke saingan Liga Premier 2022 kerana kurang percaya akan kebergantungan kepada kemampuan pemain tempatan semata-mata.

Bagaimanapun, setelah mengharungi 22 perlawanan Liga Super musim ini, PJ City bukan sahaja terselamat daripada terjerumus ke kancah liga divisyen dua malahan turut menamatkan saingan di tangga ketujuh mengatasi pasukan-pasukan seperti Melaka United, Sabah dan Sri Pahang.

“Sudah tentu, hala tuju Dato’ Sri Vijay Eswaran menggunakan pemain tempatan akan diteruskan, dia nak bagi peluang kepada pemain-pemain tempatan untuk bermain,

“Kita boleh nampak Darren (Lok) ada peluang, Syahmi (Zamri) ada peluang dan juga (Khyril) Muhymeen ada peluang untuk bermain,

“Jadi, kita melahirkan pemain, kalau kita tengok Jeremy (Wei Shen Lim) tak pernah bermain tiba-tiba dia telah bermain dalam kesebelasan utama pasukan PJ City,

“Ada banyak pemain muda yang dapat peluang untuk bermain, ini satu platform daripada PJ City untuk pemain-pemain muda bermain.” kata Maniam dalam sidang media selepas daripada perlawanan menentang Selangor di Stadium Majlis Bandaraya Petaling Jaya (MBPJ), semalam.

PJ City turut menutup saingan Liga Super musim ini dengan bergaya apabila menumpaskan Selangor kendalian Karsten Neitzel dengan keputusan 2-1 hasil jaringan Khyril Muhymeen (20’) dan Syahmi Zamri (62’).

Sementara itu, bercakap mengenai kejohanan seterusnya, jurulatih berusia 52 tahun ini berhasrat untuk memberikan peluang kepada pemain-pemain muda di dalam skuadnya untuk beraksi dalam saingan Piala Malaysia kelak.

Bagaimanapun, bekas jurulatih Selangor dan skuad kebangsaan bawah 15 tahun (B-15) tidak menetapkan sebarang sasaran yang spesifik untuk dicapai oleh pasukannya.

“Kita ada satu lagi kejohanan iaitu Piala Malaysia, kita tahu ada banyak pasukan gergasi dalam Liga Super dan dalam Liga Premier,

“Jadi kita berpeluang memberikan pemain-pemain untuk bermain dalam Piala Malaysia terutamanya pemain muda untuk mempertingkatkan skil dan dapat bermain dalam permainan.” katanya lagi.


Piala Sudirman 2021: Malaysia Diundi Bersama-sama Jepun, England & Mesir

Majlis undian kejohanan badminton dwitahunan, Piala Sudirman 2021 yang diadakan secara atas talian pada hari ini menyaksikan Malaysia diundi dalam Kumpulan D.

Bersama-sama Malaysia di dalam kumpulan tersebut adalah naib juara edisi terdahulu, Jepun serta England dan Mesir.

Untuk makluman semua, saingan ini akan berlangsung di Vantaa, Finland bermula pada 26 September hingga 3 Oktober 2021.

Pasukan Malaysia dijangka membariskan Lee Zii Jia sebagai pemain perseorangan lelaki dan pasangan Aaron Chia-Soh Wooi Yik sebagai regu lelaki.

Menarik untuk menyasikan siapakah yang akan menyertai pasukan ini bagi mengisi slot pemain perseorangan wanita, regu wanita dan regu campuran.

Sebagai rekod, edisi terdahulu menyaksikan Malaysia terkandas di peringkat suku akhir setelah tumpas 3-0 kepada Jepun.

Sebagai tambahan, pencapaian terbaik Malaysia dalam kejohanan ini adalah mara peringkat separuh akhir pada edisi 2009.


Skuad Kebangsaan Bertemu Jordan & Uzbekistan Pada Perlawanan Persahabatan Bulan Oktober

Skuad bola sepak kebangsaan kendalian Tan Cheng Hoe akan turun beraksi menentang dua pasukan dari benua asia pada rehat antarabangsa, bulan Oktober nanti.

Menurut laporan akhar tempatan berbahasa inggeris, New Straits Times, skuad Harimau Malaya bakal bertemu pasukan yang menduduki ranking ke-84 dan ke-93 dunia iaitu Uzbekistan dan Jordan masing-masing.

Kedua-dua perlawanan persahabatan tersebut bakal dilangsungkan di Amman, Jordan antara tempoh 4-12 Oktober kelak. Ianya sebahagian daripada persiapan Malaysia untuk mengharungi pusingan tiga Kelayakan Piala Asia 2023 pada tahun hadapan.

Baca: Pemain Terengganu, KL City, Kedah, Penang & PJ City Dalam Penilaian Cheng Hoe Untuk Dipanggil ke Skuad Kebangsaan

Sementara itu, bercakap mengenai pemain yang akan dipanggil untuk menyertai skuad kebangsaan, Cheng Hoe mendedahkan perancangannya untuk memanggil pemain-pemain yang beraksi di luar negara.

Ia termasuk pertahanan yang beraksi di eropah, Dion Cools (FC Midtjylland), penyerang muda, Luqman Hakim (KV Kortrijk) serta pemain-pemain yang beraksi dalam saingan Liga Thailand.

“Ini merupakan rehat antarabangsa FIFA, jadi kami bercadang untuk memanggil nama-nama seperti Cools, Luqman Hakim Shamsudin, Dominic Tan dan Junior Eldstal.

“Jika di luar rehat antarabangsa FIFA, kami tidak boleh memanggil mereka kerana berhadapan dengan masalah pelepasan daripada kelab masing-masing.” kata Cheng Hoe seperti dipetik daripada New Straits Times.

Untuk makluman semua, pusingan ketiga Kelayakan Piala Asia 2023 akan berlangsung pada Februari hingga September tahun hadapan.

Featured Image: Football Association of Malaysia


Kejuaraan AFF B-23: Derbi Nusantara Hiasi Kumpulan B

Malaysia bakal berhadapan tugas sukar dalam Kejohanan AFF Bawah 23 Tahun (B-23) 2023 apabila pemenang pingat emas Sukan SEA 2023, Indonesia turut diundi di dalam satu kumpulan yang sama.

Dalam sesi undian terbabit, Malaysia telah diundi dalam Kumpulan B bersama seteru Nusantara tersebut bersama Timor Leste bagi merebut kedudukan juara kumpulan untuk layak ke peringkat separuh akhir.

Dalam pada itu, Kumpulan A menghimpunkan tuan rumah, Thailand yang diundi menentang Kemboja, Brunei dan Myanmar manakala Kumpulan C melibatkan juara bertahan, Vietnam bersama Filipina dan Laos.

Kejohanan tersebut bakal berlangsung bermula 17 hingga 26 Ogos ini di Thailand boleh dilihat sebagai persediaan untuk menghadapi Kelayakan Piala Asia B-23 2024.

Sebelum ini, Malaysia telah beraksi sebanyak dua kali (2019 & 2022) dalam Kejohanan AFF B-23 setelah diperkenalkan semula sejak kali terakhir diadakan yang juga merupakan edisi sulungnya pada 2005.

Dalam penampilan terakhir negara di kejohanan tersebut, Malaysia gagal mara ke peringkat kalah mati telah kepada Laos secara timbal balik selepas dua pasukan iaitu Indonesia dan Myanmar terpaksa menarik diri akibat COVID-19.

Pencapaian terbaik Malaysia di dalam kejohanan itu adalah pada tahun 2005 apabila mereka berjaya layak ke peringkat separuh akhir sebelum tewas kepada Thailand (7-0) dan juga Myanmar (1-1, 4-2*) di penentuan tempat ketiga.

*Nota kaki: Penentuan sepakan penalti.


Terbuka India: Yew Sin-Ee Yi Meneruskan Rentak Kemenangan Ke Separuh Akhir

Beregu lelaki bebas (independent) negara, Ong Yew Sin dan Teo Ee Yi meneruskan rentak kemenangan mereka sehingga berhasil mara ke peringkat separuh akhir Terbuka India 2022.

Mereka berhasil meletakkan diri dalam kalangan empat beregu terbaik kejohanan ini dengan menumpaskan beregu tuan rumah yang menghuni ranking 176 dunia, Ishaan Bhatnagar-Sai Pratheek.

YONEX-SUNRISE India Open 2022MD – Quarter final          🇲🇾Yew Sin ONG🏅21 21 🇲🇾Ee Yi TEO🏅 7   7  🇮🇳Ishaan BHATNAGAR          🇮🇳Sai Pratheek K🕗 in 19 minutes https://t.co/TIZaCvJzJf

Yew Sin-Ee Yi yang merupakan pilihan ketiga kejohanan menumpaskan beregu India itu dengan bergaya secara ‘straight set’ dengan skor 21-7 dan 21-7 dalam tempoh masa 19 minit sahaja.

Bagaimanapun, cabaran sebenar bakal menjengah Yew Sin-Ee Yi pada perlawanan peringkat separuh akhir, esok.

Pasangan yang menghuni ranking ke-11 dunia akan bertemu beregu No.2 dunia merangkap pilihan pertama untuk menjuarai kejohanan ini, Mohammad Ahsan-Hendra Setiawan dari Indonesia.

Featured Image: Badminton Photo / Badminton Association of Malaysia


SSI Jadi ‘Venue’ Piala Sumbangsih Untuk Kekang Perjalanan Penyokong Secara Besar-Besaran

Penganjur saingan liga tempatan, Malaysian Football League (MFL) mengumumkan perlawanan Piala Sumbangsih 2022 akan dilangsungkan secara berasingan daripada perlawanan pertama Liga Super.

Walaupun perlawanan yang menemukan juara Liga Super dan Piala Malaysia 2021 itu diadakan secara berasingan, perlawanan tersebut tidak pula dilangsungkan di venue berkecuali sebagai contoh di Stadium Nasional Bukit Jalil (SNBJ).

Bagaimanapun, Ketua Pegawai Eksekutif (CEO) MFL, Stuart Ramalingam menjelaskan keputusan itu dilakukan untuk mengekang pergerakan atau perjalanan besar-besaran para penyokong kedua-dua pasukan ke venue seperti SNBJ atas faktor negara masih berada dalam pandemik Covid-19.

Baca: Perlawanan Pembuka Tirai, Piala Sumbangsih 2022 Diasingkan Daripada Liga Super

“Venue Piala Sumbangsih, seperti saya katakan (adalah) venue juara Liga Super, jadi ia akan dimainkan di (SSI) Johor, menentang Kuala Lumpur untuk mengelakkan perjalanan besar-besaran dan juga operasi secara keseluruhan untuk Piala Sumbangsih ketika pandemik (Covid-19),“ kata Stuart dalam sesi Taklimat Kalendar Liga Malaysia 2022 secara dalam talian, semalam.

“Orang ramai mungkin berkata kami sepatutnya mengadakan perlawanan ini di venue berkecuali tetapi dalam situasi covid-19 ia tidak selalunya mudah, jadi, untuk kebaikan semua pihak, kebaikan bola sepak, kami perlu melakukan perubahan terhadap situasi covid tempatan,” tambah penjelasannya lagi.

Untuk makluman semua, edisi terdahulu Piala Sumbangsih atau nama rasminya, Piala Sultan Haji Ahmad Shah akan dilangsungkan bersama-sama perlawanan pertama Liga Super sambil stadium pasukan juara Liga Super dipilih sebagai venue perlawanan.

Sebagai rekod, enam daripada tujuh edisi lalu menyaksikan skuad Harimau Selatan muncul juara saingan piala ini.

Featured Image: JOHOR Southern Tigers


Olimpik 2020: Pemain No.6 Dunia Tunjukkan Soniia Cheah Jalan Keluar

Hasrat untuk meilhat pemain badminton perseorangan negara, Soniia Cheah mara ke peringkat kalah mati dileburkan oleh pemain No.6 dunia, Ratchanok Intanon dari Thailand.

Dalam perlawanan yang berlangsung di Musashino Forest Sport Plaza, hari ini, Soniia terlebih dahulu memenangi set pertama 21-19.

RESULTS: #Tokyo2020Group N#THA Intanon Ratchanok def. #MAS Soniia Cheah 19-21 21-18 21-10#DemiMalaysia#KontinjenMalaysia#BadmintonMalaysia#BadmintonLovers pic.twitter.com/j4qPDn879V

Namun pada set kedua, Ratchanok bangkit, walaupun diberikan tentangan yang sengit oleh Soniia, Ratchanok tetap berhasil meraih kemenangan dengan kutipan mata 21-18.

Pada set penentuan, Ratchanok semakin mendapatkan rentaknya dan dengan mudah dia berhasil menamatkan perlawanan dengan keputusan 21-10.

Kekalahan ini meletakkan Soniia di tangga kedua Kumpulan N. Untuk makluman, hanya juara setiap kumpulan sahaja yang layak ke peringkat kalah mati.


Semangat Tidak Putus Asa Bawa Fakhrullah Daripada Liga M3 Ke Liga Super

Memasang impian untuk beraksi dalam kancah tertinggi bola sepak tempatan, Liga Super sejak tahun 2010 namun perkara tersebut hanya menjadi kenyataan pada tahun lalu.

Itulah tempoh masa yang dilalui oleh pemain tengah yang beraksi bersama Melaka United, Mohd Fakhrullah Rosli untuk mencapai impiannya.

Kariernya banyak berkisar dalam saingan divisyen dua, Liga Premier namun dua tahun lalu, Fakhrullah hanya sekadar beraksi di saingan bola sepak semi profesional iaitu Liga M3.

Bagaimanapun, aksi cemerlangnya bersama Syarikat Air Melaka Berhad (SAMB) pada tahun 2019 telah membuatkan pengurusan Melaka mahu mendapatkan khidmatnya untuk menghadapi saingan Liga Super 2020.

“Dua tahun lalu adalah detik terbaik dalam karier saya apabila sebaik saingan M3 tamat, saya dihubungi oleh Asri Ninggal yang merupakan penolong jurulatih Melaka.

“Sebaik dia memberitahu ada tawaran, saya memang tidak percaya pada mulanya kerana bermain di Liga Super sedangkan saya hanya beraksi di Liga M3 sahaja pada waktu itu.

“Namun, mungkin sudah rezeki saya selepas sekian lama menanti saat sebegini sejak saya bermain bola sepak kerana memang sangat susah sebenarnya mendapat peluang bermain di Liga Super kerana persaingan begitu tinggi.

“Terima kasih kepada SAMB yang menyelamatkan karier saya selepas masalah pengurusan di Perlis pada 2019 dan apa yang terjadi mungkin ada hikmah tersendiri.

“Apa yang terjadi kepada saya diharapkan dapat berikan semangat kepada rakan-rakan di luar sana, jangan berputus asa walaupun terpaksa bermula dari bawah.

“Di mana sahaja kita bermain, berikan kesungguhan sebaiknya dan peluang itu akan datang jika kita tidak berputus asa kerana bola sepak ini rezekinya sukar dijangka,” katanya.

Pemain yang berasal dari Jasin ini memulakan karier di peringkat Piala Belia dan Piala Presiden bersama Melaka sebelum mula beraksi di Liga Premier pada 2010 sebelum di Liga FAM hingga musim 2013.

Dia meneruskan karier bersama DRB Hicom FC di saingan Liga Premier selama dua musim (2014-2015) sebelum kembali ke saingan Liga FAM bersama SAMB (2017-2018) dan MOF FC (2018).

Biarpun tahun pertama bersama Melaka tidak diturunkan dalam sebarang perlawanan namun musim ini dia sudah mula berjaya mengetuk pintu hati jurulatih, Zainal Abidin Hassan dengan diturunkan selaku watak ‘supersub’ dalam 11 perlawanan serta berjaya menghasilkan satu gol.

Menurut pemain yang berasal dari Jasin ini, kini dia meletakkan sasaran dapat berada dalam kesebelasan utama buat pertama kali sebaik Liga Malaysia bersambung pada 24 Julai ini.

Featured Image: Melaka United Football Club


Terbuka Malaysia: Zii Jia Rekod Kemenangan Kedua Berturut-Turut Ke Atas Nhat Nguyen

Jaguh badminton perseorangan lelaki negara, Lee Zii Jia memastikan kemenangan kedua berturut-turut dicetak ke atas pemain Ireland, Nhat Nguyen dalam saingan Terbuka Malaysia 2022.

Penghuni ranking kelima dunia ini memastikan rekod kemenangan berkenaan selepas berhasil menumpaskan lawannya yang berada di tangga ke-40 dunia secara “straight set” dalam perlawanan Pusingan 32 yang berlangsung di Gelanggang 1, Axiata Arena, sebentar tadi.

Zii Jia mengesahkan kemenangan tersebut dengan skor 21-15 dan 21-11 dalam tempoh sekitar 50 minit permainan.

PETRONAS Malaysia Open 2022MS – Round of 3221 21 🇲🇾Zii Jia LEE🏅15 11 🇮🇪Nhat NGUYEN

🕗 in 47 minutes https://t.co/Q9lEd0PZwB

— BWFScore (@BWFScore) June 29, 2022

Untuk makluman semua, pertemuan pertama kali antara kedua-dua pemain ini turut memihak kepada Zii Jia. Ketika itu, Zii Jia berhasil menumpaskan Nhat Nguyen dalam saingan Terbuka HYLO 2021 yang berkesudahan dengan skor 22-20 dan 21-16.

Dengan kemaraan yang direkodkan, Zii Jia akan turun berentap menentang pemain Indonesia, Shesar Hiren Rhustavito di Pusingan 16 kelak.

Pemain Indonesia yang menghuni ranking ke-26 dunia ini mara selepas lawannya, pemain Denmark, Rasmus Gemke tidak meneruskan permainan di set kedua ekoran mengalami kecederaan.


“Kita Tiada Penyerang” – Irfan Berang Abu Kamara Sia-Siakan Peluang

Ketua jurulatih Kuching City FC, Irfan Bakti Abu Salim kecewa dengan corak permainan yang ditampilkan penyerang import mereka, Abu Kamara yang kerap melepaskan peluang di hadapan gawang lawan.

Tambah Irfan, prestasi mengecewakan yang ditampilkan penyerang dari Liberia itu membuatkan seolah-olah The Cats tidak mempunyai penyerang untuk mereka bergantung harap.

“Terima hakikat (yang) kita tiada penyerang sebenarnya. Sejak kebelakangan ini, kita tengok Kamara. Kita (sebenarnya) mengharapkan dia. Bola yang tak patut dia tendang, dia tendang.”

“Bola yang patut dia gelecek, hantar kepada rakan pun dia tendang ikut suka. Mana boleh. Dia memang ada di atas (posisi penyerang) itu, meletihkan pertahanan Sri Pahang tetapi keberkesannya tiada. Sedih saya.” kata Irfan dalam sidang media selepas perlawanan menentang Sri Pahang FC.

Pengendali berusia 72 tahun itu turut memberi bayangan bahawa rombakan akan dilakukan khususnya di posisi tengah dan serangan selepas pertemuan bersama pihak pengurusan Kuching City FC diadakan.

Bayangan tersebut seolah-olah menjurus kepada penamatan kontrak penyerang mereka, Abu Kamara tetapi Irfan memilih untuk tidak memberikan komen lanjut memandangkan masih ada baki 4 perlawanan untuk dihadapi.

Dalam perlawanan menentang Sri Pahang di Kuching, Nor Azam Azih menjaringkan gol tunggal buat skuad Tok Gajah mencuri tiga mata penuh dan mengekalkan rekod tanpa kalah di Liga Super musim ini.

Kuching City hanya berjaya mengutip satu mata daripada lima perlawanan terakhir mereka dan menyaksikan mereka kini berada di tangga ke-12 liga dengan empat mata.

Featured Image: Kuching City FC


TMJ: Piala AFF Mengacau Pemain & Jadual Pertandingan

Pemilik Johor Darul Ta’zim (JDT), DYAM Tunku Ismail Ibni Sultan Ibrahim merangkap Tunku Mahkota Johor (TMJ) menganggap saingan bola sepak dwitahunan, Piala AFF sebagai mengacau pemain dan jadual pertandingan.

Pada pendapatnya, kejohanan yang mengumpulkan 10 pasukan kebangsaan terbaik rantau asia tenggara dan diadakan setiap penghujung tahun itu menyebabkan para pemain yang dipanggil untuk menyertainya tidak dapat bercuti ketika saingan liga tempatan berehat.

Tunku Ismail menyatakan perkara berkenaan di ruangan komen akaun Instagram milik Utusan Malaysia yang memaparkan hantaran mengenai reaksi ketua jurulatih skuad kebangsaan, Kim Pan-gon mengenai sebilangan pemain yang menolak untuk menyertai kem latihan skuad Harimau Malaya menjelang saingan Piala AFF kelak.

Seramai 12 pemain dimaklumkan oleh Persatuan Bola Sepak Malaysia (FAM) menolak panggilan tersebut dan 11 daripadanya merupakan pemain JDT. Seorang lagi pemain adalah Nor Azam Azih dari Sri Pahang FC.

Turut memasuki senarai ini adalah dua pemain Kuala Lumpur City FC (KL City) iaitu Akram Mahinan dan Declan Lambert sepertimana dimaklumkan oleh Setiausaha Agung FAM, Noor Azman Rahman pada Selasa lalu.

A post shared by FA Malaysia (@famalaysia)

“Pemain tidak menolak buta-buta. Mereka sentiasa memberikan komitmen yang tinggi apabila mewakili pasukan kebangsaan. Kita boleh tengok dengan performance (prestasi) permain dalam national team (skuad kebangsaan) apabila mereka bermain di setiap pertandingan yang ada dalam kalendar FIFA. Mereka memberi (komitmen) sepenuhnya.”

“Tetapi pemain juga adalah manusia yang bekerja, training (berlatih), main, semenjak bulan Januari. Manusia mana kerja tanpa cuti?“

“Apabila liga atau pertandingan domestik kita break, pemain national team tiada break kerana mereka ada training camp (kem latihan) selama 3 minggu.”

“Kita adalah satu satunya negara yang training camp paling lama. Negara jiran semua dah ikut konsep europe (eropah) dimana training camp hanya seminggu sebelum perlawanan.”

“Piala AFF adalah piala yang mengacau pemain dan competition schedule (jadual pertandingan). Contoh pemain report (lapor diri) Januari, Piala AFF habis 15 Januari. Bila nak dapat cuti? Satu tahun main bola dan training non–stop (berlatih tanpa henti) cuti hanya 6 hari dalam satu tahun?” tulisnya di ruangan komen tersebut.

Pada masa yang sama, Tunku Ismail turut mempersoalkan individu yang meletakkan keutamaan untuk memburu kejuaraan Piala AFF ini.

“Yang terkejar-kejar piala AFF yang tiada dalam kalendar FIFA ini hanya mereka yang populist (populis) semata-mata nak dapat simpati atau sokongan orang ramai kerana nak naikkan imej peribadi, masih relevan dalam industri bola sepak tanah air. Apa punya pemimpin atau ketua tiada simpati terhadap pekerjanya? Tiada rasa segan.”

Baginda turut menyatakan kebimbangan sekiranya para pemain yang menyertai saingan ini ditimpa kecederaan dan ianya terpaksa ditanggung untuk merawatnya disamping kehilangan khidmat pemain tersebut untuk digunakan pada musim hadapan.

“Yang bayar gaji dan invest (melabur) adalah club (kelab) bukan awak. Apa punya sikap pakai barang orang tetapi tiada bersikap bertimbang rasa. Bayangkan anda beli dan bayar kereta tapi orang lain pakai kereta sesuka hati mereka. Apabila rosak, anda yang kena betulkan, sedangkan kereta tu anda yang punya.”

“Nak berjaya kita semua kena kerja secara kolektif. Pemain sudah membuktikan komitmen mereka dengan qualified (layak) dalam Asia Cup (Piala Asia). Takkan (Piala) AFF yang dunia tak mengambil serius pun kita terkejar-kejar semata-mata populariti, trend, dan voting. Aim bigger, think big.” tambahnya lagi.

Featured Image: JOHOR Southern Tigers & AFF


Wajah Baharu Stadium Shah Alam Dijangka Telan Belanja RM350 Juta

Menteri Besar Selangor, Dato’ Seri Amirudin Shari memaklumkan Stadium Shah Alam bakal berwajah baharu apabila kerja naik taraf stadium tersebut akan bermula pada tahun hadapan.

Menurutnya lagi, kos untuk membaik pulih keseluruhan kompleks stadium yang turut menjadi gelanggang utama (Home) bagi skuad The Red Giants itu dijangka menelan belanja sehingga RM350 juta berdasarkan penilaian Jabatan Kerja Raya (JKR).

Tambahnya lagi, proses tersebut termasuk dalam cadangan pembangunan semula kawasan sekitarnya yang diusahakan oleh Duli Yang Teramat Mulia (DYTM) Raja Muda Selangor, Tengku Amir Shah.

“Stadium mula terjejas apabila ada banjir besar pada 2006 menyebabkan kerosakan sistem di bawahnya, penyelengaraannya juga tinggi mengakibatkan kita rugi RM5 juta, malah pernah RM8 juta.

“Selepas beberapa tahun buat pembaikan kecil-kecilan, sudah tiba masanya kita buat naik taraf sepenuhnya,” katanya dalam program bual bicara Tiga Talk seperti dilaporkan oleh portal Selangorkini.

Untuk makluman semua, stadium yang mempunyai kapasiti sekitar 80,000 tempat duduk itu tidak dapat digunakan pada waktu ini ekoran kerosakan pada struktur bumbung.

Disebabkan itu, skuad The Red Giants menukar Home mereka kepada Stadium Majlis Bandaraya Petaling Jaya (MBPJ) untuk mengharungi saingan Liga Malaysia 2021.

Sebagai tambahan, stadium serba guna ini dirasmikan pada tahun 1994. Ia mula dibina pada tahun 1990 dengan mengambil inspirasi daripada reka bentuk Stadium Hajduk Split di Croatia.


Ulasan Sukanz: Persembahan Kenny Pallraj di Posisi Sayap Curi Tumpuan

Aksi ketujuh Liga Super di antara Perak FC dan UiTM FC di Stadium Perak, Ipoh semalam menyaksikan pasukan tuan rumah berjaya bangkit daripada ketinggalan dan meraih kemenangan 3-2 ke atas pasukan pelawat.

Dalam perlawanan tersebut, UiTM FC yang dibimbing oleh Frank Bernhardt terlebih dahulu mendahului dua gol menerusi penyerang import dari Ghana, Nana Poku. Tersentak dengan dua jaringan tersebut, Perak yang beraksi di hadapan penyokong sendiri bangkit mengatasi UiTM dengan dua jaringan oleh Careca dan satu gol penalti daripada Guiherme de Paula.

Ikuti ulasan daripada Sukanz mengenai perlawanan di antara Perak dan UiTM:

Bercerita mengenai corak permainan UiTM, mereka bermain secara ‘direct football’ dan melancarkan serangan balas (counter attack) dengan menghantar bola terus kepada penyerang mereka iaitu Nana Poku yang berperanan sebagai targetman.

Dalam perlawanan tersebut, UiTM juga berjaya mengambil kesempatan ke atas barisan pertahanan Perak yang bermain di garisan yang sangat tinggi untuk meraih dua gol awal. Dapat dilihat ketika jaringan pertama UiTM, satu hantaran terus daripada pertahanan mencari penyerangnya, Nana Poku sebelum dia melakukan larian menuju ke dalam kotak penalti.

40' Gol | Gol kedua Nana Poku menggandakan kelebihan pasukannya!@peraktbgmy 0-2 @uitmfclions #LigaSuper2021 pic.twitter.com/FXJMM5TSJM

Situasi yang hampir sama berlaku ketika jaringan kedua UiTM, satu hantaran terus kepada Nana Poku dilakukan sebelum dia melakukan larian untuk melepasi barisan pertahanan Perak sambil menggunakan kelebihan individunya untuk menjaringkan gol.

Secara keseluruhannya, mereka kekal dengan corak permainan tersebut sepanjang waktu permainan walaupun selepas mereka dibolosi 3 gol.

Sementara itu, walaupun dibolosi sebanyak 3 kali, pujian harus diberikan kepada penjaga gol UiTM, Muhammad Azfar Arif yang banyak menafikan percubaan-percubaan Perak terutamanya daripada luar kotak penalti yang tepat ke sasaran. Pada perkiraan kami, sekiranya Azfar tidak menampilkan persembahan sebegitu, kemungkinan untuk UiTM dibolosi lebih daripada 3 gol adalah tinggi.

Menentang UiTM, Perak turun dengan sedikit taktikal dan formasi yang sedikit berbeza. Pertama sekali, di atas kertas, skuad kendalian Chong Yee Fatt menggunakan formasi 4-1-4-1 tetapi di atas padang formasi yang terbentuk ialah 4-1-2-3.

Formasi itu menyaksikan Leandro berseorangan beroperasi sebagai pemain tengah bertahan (defensive midfielder). Manakala dua pemain tengah di hadapannya ialah Sergio Aguero dan Careca.

Dalam perlawanan tersebut Aguero lebih berperanan sebagai pemain yang menghubungkan barisan pertahanan dengan barisan serangan Perak. Manakala Careca kekal di atas bermain sebagai pemain No.10.

Menariknya, dalam formasi ini, pemain tengah, Kenny Pallraj diletakkan di bahagian sayap kiri. Kadang-kala pemain berusia 27 tahun akan bertukar-tukar posisi bersama pemain sayap kanan, J. Partiban di dalam perlawanan.

Kenny dilihat tiada sebarang masalah malahan amat selesa bermain di posisi tersebut. Dia boleh melakukan larian untuk menyerang daripada bahagian sayap, memberikan ancaman kepada barisan pertahanan UiTM, melakukan hantaran ke dalam kotak penalti dan melepaskan rembatan.

Untuk seorang ‘pure’ pemain tengah atau tengah bertahan menampilkan aksi sebegitu di posisi tersebut adalah sesuatu yang sangat bagus dan harus diberikan pujian.

Aksi baik yang ditampilkan oleh Kenny dan J. Partiban juga hasil daripada sokongan (support) yang baik oleh kedua-dua full-back Perak, Nazirul Naim dan Danish Haziq. Kedua-dua pemain ini rajin melakukan naik ke atas serta melakukan overlapping.

77' Gol | Careca menyumbang gol ketiga Perak FC!@peraktbgmy 3-2 @uitmfclions #LigaSuper2021 pic.twitter.com/P7mkycTd9p

Ianya sangat membantu J. Partiban dan Kenny Palraj ketika melakukan serangan. Jaringan ketiga Perak menyaksikan Nazirul yang memulakan gerakan yang membolehkan Kenny mencipta ‘assist’ kepada gol Careca sekaligus memberikan kemenangan buat The Bos Gaurus.

Antara perkara boleh disentuh dalam perlawanan ini adalah Perak sangat beruntung memiliki beberapa pemain yang mempunyai ‘work rate’ yang tinggi di dalam padang.

45+1' Gol | Perak FC merapatkan jurang gol menerusi jaringan Careca!@peraktbgmy 1-2 @uitmfclions #LigaSuper2021 pic.twitter.com/UYjFHyPoMy

Nama-nama yang boleh kita sebutkan di sini ialah Leandro dos Santos, Careca dan tidak dilupakan Sergio Aguero. Lihat kembali gol kedua Perak hasil daripada penalti yang disempurnakan oleh Guilherme de Paula. Penalti tersebut diraih oleh pemain tengah bertahan, Leandro yang melakukan larian ke dalam kotak penalti.

Sementara itu, Aguero pula menjadi pemain yang menghubungkan barisan pertahanan dan serangan. Apabila Perak diserang, Aguero akan dilihat turun untuk sama-sama melindungi barisan pertahanan bersama Leandro. Manakala ketika menyerang, Aguero akan naik ke atas untuk membantu Careca untuk merencana serangan.

Selain daripada kealpaan barisan pertahanan Perak yang bermain terlalu tinggi dan menyebabkan bolos dua gol kepada UiTM, kelibat penyerang naturalisasi kebangsaan, de Paula boleh dikatakan sebagai mengecewakan.

69' Gol | Perak FC menyamakan kedudukan menerusi sepakan penalti Guilherme de Paula!@peraktbgmy 2-2 @uitmfclions #LigaSuper2021 pic.twitter.com/Sf8imoMEHw

Selain daripada menyempurnakan sepakan penalti, persembahannya di atas padang sepanjang perlawanan adalah di bawah par. Ada beberapa peluang terbuka gagal disudahkannya serta beberapa kali berada di kedudukan (positioning) yang silap.

p/s: Aksi seterusnya, Perak akan berkunjung ke Stadium Majlis Bandaraya Petaling Jaya untuk bertemu Selangor bagi aksi kelapan Liga Super. Perlawanan dijadualkan berlangsung pada jam 9 malam, hari sabtu ini.

Nota: Ulasan ini dikongsikan oleh peminat tegar bola sepak tempatan, Wafiy Amran. Anda boleh mendengar ulasan untuk perlawanan yang lain di saluran Youtube-nya DI SINI.

Featured Image: Malaysian Football League


Piala Sudirman 2023: Malaysia Hantar Skuad Terkuat, Gabung Pemain BAM & ‘Independent’

Malaysia membariskan skuad terkuat yang terdiri daripada gabungan pemain-pemain di bawah naungan Persatuan Badminton Malaysia (BAM) serta bebas (independent) bagi menghadapi kejohanan Piala Sudirman 2023.

Ini berbeza dengan pendekatan digunakan oleh Malaysia dalam kejohanan edisi lalu yang hanya menyenaraikan pemain-pemain di bawah naungan BAM dengan mengkhususkan kepada pemain-pemain muda.

Menerusi satu sidang media yang diadakan di Akademi Badminton Malaysia (ABM), Dr. Tim Jones merangkap Pengarah Prestasi Tinggi mengumumkan pemain skuad Malaysia daripada kalangan lelaki terdiri daripada Lee Zii Jia, Ng Tze Yong, Aaron Chia, Soh Wooi Yik, Teo Ee Yi, Ong Yew Sin, Goh Soon Huat, Tan Kian Meng, Chen Tang Jie dan Hoo Pang Ron.

Manakala barisan pemain wanita pula terdiri daripada Goh Jin Wei, Letshanaa Karupathevan, Pearly Tan, Thinaah Muralitharan, Go Pei Kee, Valeree Siow, Shevon Lai, Lai Pei Jin, Toh Ee Wei dan Teoh Mei Xing.

Barisan pemain ini akan membawa cabaran Malaysia bermula dengan melepasi saingan Kumpulan C yang merangkumi Taiwan, India dan Australia untuk menempah tiket kemaraan ke peringkat kalah mati.

Sebagai tambahan, kejohanan badminton berpasukan campuran dunia ini akan berlangsung bermula 14 hingga 21 Mei bertempat di Suzhou, China.


Laman Sesawang kontinjenmalaysia.my Medium Hebahan & Sokongan Kepada Atlet Negara

Sebuah laman sesawang, kontinjenmalaysia.my telah dilancarkan bagi mempromosikan Road To Tokyo 2020 (RTT 2020) dengan memaparkan profil atlet-atlet negara, persediaan kontinjen Malaysia ke arah temasya Sukan Olimpik dan Paralimpik Tokyo 2020.

Selain itu, laman web ini turut menjadi medium hebahan makluman semasa, platform untuk mendapatkan sokongan dan pandangan masyarakat Malaysia terhadap atlet-atlet negara yang bakal berjuang di temasya berprestij bermula pada julai kelak.

QR Code Support RTT 2020 juga telah diaktifkan bagi tujuan mendapatkan sokongan rakyat Malaysia dan melihat taburan penyokong RTT 2020 ini.

Secara rasminya Datuk Seri @reezal_merican melancarkan Detik 100 hari ke temasya Olimpik #Tokyo2020! Website sokongan kontinjen 🇲🇾, https://t.co/f89TZZZNbR turut dilancarkan yang mempunyai segala info & persediaan para atlet kita ke @Tokyo2020. #DemiMalaysia #KamiTeamMalaysia pic.twitter.com/KyMvmkujBL

Laman sesawang tersebut dilancarkan oleh Menteri Belia dan Sukan, Dato’ Sri Reezal Merican Naina Merican pada majlis Detik 100 Hari ke Tokyo 2020 yang berlangsung di Dewan Banquet Casa 4, Majlis Sukan Negara, semalam.

Beberapa program telah diatur oleh Majlis Sukan Negara untuk menyemarakkan lagi kehangatan temasya berprestij ini antaranya Program Jelajah Road To Tokyo 2020 yang bertujuan untuk mendapatkan sokongan masyarakat serta membangkitkan semangat atlet yang akan berjuang di Temasya Sukan/Paralimpik Tokyo 2020.

DEMI MALAYSIA! MENUJU TOKYO 2020.Inilah masa kita! Sokongan buat atlet kitaSelamanya, kita bersama #DEMIMALAYSIA!#TeamKBS#KontinjenMalaysia#DemiMalaysia#TokyoOlympics #TokyoParalympics pic.twitter.com/uLyQ2GlLx6

Sehingga kini seramai 12 orang atlet telah berjaya melayakkan diri ke temasya Sukan Olimpik Tokyo 2020 yang mana melibatkan 5 jenis sukan iaitu Akuatik-Terjun, Pelayaran, Berbasikal, Memanah dan Gimnastik Artistik.

Proses kelayakan masih berlangsung sehingga bulan Jun ini. Dan Seramai 23 orang atlet kini berada dalam program RTT untuk proses kelayakan tersebut.

Manakala untuk Sukan Paralimpik pula seramai 10 orang atlet dari Akuatik-Renang, Memanah, Olahraga, Badminton, Boccia dan 3 slot untuk sukan berbasikal telah berjaya melayakkan diri ke Sukan Paralimpik Tokyo 2020 dan seramai 14 orang atlet masih menjalani proses kelayakan yang akan tamat pada Jun 2021.

Untuk makluman, Temasya Sukan Olimpik dijadualkan pada 23 Julai – 3 Ogos 2021 manakala Sukan Paralimpik pula akan berlangsung pada 24 Ogos – 5 September 2021.


BAC 2023: Beregu Indonesia Hentikan Aksi Cemerlang Tang Jie-Ee Wei

Rentetan kemenangan daripada saingan Orleans Masters yang dipamerkan Chen Tang Jie-Toh Ee Wei tidak dapat diteruskan selepas tewas di Pusingan 16 Kejohanan Badminton Asia (BAC) 2023.

Terlebih dahulu, gandingan No.3 negara itu mara dari Pusingan 32 setelah mencipta kejutan ke atas pasangan Korea Selatan, Kim Won Ho-Jeong Na Eun yang merupakan pilihan kelima kejohanan.

Namun, mereka terpaksa akur tumpas di tangan gandingan Indonesia, Praveen Jordan-Melati Daeva Oktavianti pada peringkat seterusnya.

Dalam perlawanan yang berlangsung selama hampir sejam itu, Tang Jie-Ee Wei berhempas pulas dalam dua set pertama sebelum Jordan-Oktavianti memenangi set penentuan dan menutup permainan dengan skor 21-23, 21-18, 15-21.

R16#INA🇮🇩 Praveen Jordan-Melati Oktavianti def. #MAS🇲🇾 Chen Tang Jie-Toh Ee Wei 23-21 18-21 21-15

— BAM (@BA_Malaysia) April 27, 2023

Sebelum ke Dubai, gandingan campuran negara muncul juara di Orleans Masters dan Cabaran Antarabangsa Iran sekaligus mempamerkan aksi cemerlang bagi tahun 2023.

Sebagai tambahan, ini merupakan kekalahan pertama Tang Jie dan Ee Wei menentang beregu Indonesia selepas tiga kali bertemu pasangan dari negara tersebut dalam pelbagai kejohanan sejak awal tahun ini.

Praveen Jordan-Melati Daeva Oktavianti akan berentap di pusingan suku akhir dan bertemu pilihan pertama kejohanan dari China, Zheng Si Wei-Huang Ya Qiong yang menewaskan pasangan Singapura, Terry Hee Yong Kai-Jessica Tan Wei Han.

Featured Image: Persatuan Badminton Malaysia (BAM)


Terbuka Indonesia: Yew Sin-Ee Yi Kekal Rekod Kemenangan Bersih Ke Atas Arjun-Kapila

Gandingan lelaki negara, Ong Yew Sin dan Teo Ee Yi meneruskan rekod cemerlang ke atas M. R. Arjun dan Dhruv Kapila setelah menewaskan mereka dalam Pusingan 32 Terbuka Indonesia 2023.

Perlawanan yang berlangsung di Istora Gelora Bung Karno itu menyaksikan Arjun-Kapila mendahului pada set pertama dengan skor 21-12 sebelum Yew Sin-Ee Yi bangkit membenam cabaran gandingan India itu dengan keputusan 21-6 sekaligus membawa kepada set ketiga permainan.

Set ketiga memperlihatkan kedua-dua beregu beraksi sengit sehingga ke penghujungnya yang memihak kepada pasangan negara dengan skor 22-20 dalam perlawanan yang berlangsung selama sejam itu.

Kapal Api Group Indonesia Open 2023MD – R32             🇲🇾ONG Yew Sin🏅12 21 22 🇲🇾TEO Ee Yi🏅             🇮🇳M.R. ARJUN21 6 20 🇮🇳DHRUV KAPILA

— BWFScore (@BWFScore) June 13, 2023

Sebelum ini, Yew Sin dan Ee Yi telah bertemu dengan pasangan India itu sebanyak empat kali yang menyaksikan kesemua pertemuan tersebut dimenangi 100% beregu lelaki No.2 negara.

Kemenangan itu juga pastinya memberi suntikan moral buat Yew Sin-Ee Yi yang akan bertemu pemenang bagi pertemuan antara Ayato Endo-Yuta Takei dan Leo Rolly Carnando-Daniel Marthin.

Untuk rekod, Yew Sin-Ee Yi menang dalam pertemuan sulung menentang Endo-Takei manakala Carnando-Marthin tewas dua kali daripada tiga pertemuan menentang beregu negara tersebut.

Sebagai tambahan, pencapaian terbaik Yew Sin-Ee Yi dalam kejohanan Terbuka Indonesia adalah pada tahun 2021 iaitu layak ke suku akhir sebelum tewas kepada pasangan Indonesia, Marcus Gideon dan Kevin Sanjaya.

Featured Image: Badminton Association of Malaysia


Pemilik Man City, CFG Ambil Alih Kelab Brazil – EC Bahia

Kelab yang berpangkalan di Brazil, EC Bahia menjadi ahli keluarga terbaru buat entiti City Football Group (CFG) yang juga merupakan pemilik kepada Manchester City (Man City) yang beraksi dalam kancah Liga Perdana Inggeris (EPL).

Bahia yang ditubuhkan pada tahun 1931 diumumkan menjadi milik CFG pada 4 Mei 2023. Perkembangan itu hadir setelah CFG mengambil 90% pegangan daripada Bahia SAF.

Menurut satu laporan media dari eropah, pembelian pemilikan saham itu dinilai pada harga sekitar £158 juta menjadikan ianya sebagai pelaburan pembelian kelab bola sepak yang kedua terbesar dilakukan CFG selepas Man City.

Jogadores e funcionários do City Football Group (CFG) espalhados pelo mundo também enviaram mensagens de agradecimento aos nossos sócios em Salvador. #BahiaÉOMundo #BBMP pic.twitter.com/0dt52ZXAKf

— Esporte Clube Bahia (@ecbahia) December 3, 2022

Pada masa yang sama, pengambilalihan itu sekaligus menjadikan Bahia kelab ke-13 di bawah portfolio CFG. Selain itu, Bahia menjadi kelab kedua yang dari benua amerika selatan yang dimiliki secara penuh oleh CFG.

Untuk maklum semua, Bahia merupakan kelab yang baru sahaja mendapat promosi ke saingan Serie A Brazil selepas berjaya menamatkan saingan Serie B Brazil di tangga ketiga pada musim lalu.

Untuk pengetahuan semua, CFG kini memiliki sekurang-kurang sebuah kelab dari kesemua benua melainkan afrika. Antara kelab yang merupakan milik CFG ialah Man City (England), New York City FC (Amerika Syarikat), Melbourne City FC (Australia), Yokohama F. Marinos (Jepun), Montevideo City Torque (Uruguay), Girona (Spain), Sichuan Jiuniu (China), Mumbai City FC (India), Lommel SK (Belgium), Troyes (Perancis), Palermo (Itali) dan terbaru EC Bahia (Brazil).

Sebuah lagi kelab iaitu Club Bolivar dari Bolivia turut menjadi salah satu keluarga besar CFG namun ianya disenaraikan sebagai Rakan Kelab (Partner Club).


Pemilik JDT Yakinkan Dion Cools Untuk Wakili Skuad Senior Malaysia

Bekas pemain bawah umur skuad kebangsaan Belgium, Dion Johan Cools diumumkan dengan rasminya menyertai skuad senior Malaysia oleh Persatuan Bola Sepak Malaysia (FAM), pada hari ini.

Pengumuman rasmi dibuat menerusi media sosial rasmi FAM sejurus Dion Cools tiba di Dubai pada awal pagi tadi.

Dion Cools Sah Sebagai Pemain Ke-26 Skuad Harimau MalayaBaca kenyataan penuh Presiden FAM, Datuk Haji Hamidin Haji Mohd Amin di https://t.co/VLQcKpqJFK#FAM #HarimauMalaya pic.twitter.com/10U5GSMaZ7

Menurut Setiausaha Agung FAM, Stuart Ramalingam berkata, proses penukaran status pasukan negara Dion Cools daripada Belgium ke Malaysia sudah berjalan lama selepas pertahanan berusia 25 tahun itu menyatakan minat dan persetujuannya untuk mewakili Harimau Malaya di peringkat senior.

Namun, disebalik usaha yang dilakukan oleh FAM untuk membawa Dion Cools menyertai skuad kendalian Tan Cheng Hoe ini, Stuart turut mengucapkan terima kasih atas peranan yang dimainkan oleh pemilik Johor Darul Ta’zim (JDT).

“Junjung kasih juga kepada DYAM Mejar Jeneral Tunku Ismail Ibni Sultan Ibrahim, Tunku Mahkota Johor kerana baginda telah memainkan peranan cukup penting dalam meyakinkan Dion Cools untuk memilih Malaysia sebagai pasukan negara yang ingin diwakilinya di peringkat senior.” kata Stuart dipetik dalam satu kenyataan yang dikeluarkan, hari ini.

Dengan penyertaannya, skuad Harimau Malaya menerima tonik tambahan untuk menghadapi Emiriah Arab Bersatu (UAE), Vietnam dan Thailand dalam aksi baki pusingan kedua kelayakan Piala Dunia 2022/Piala Asia 2023.

Untuk makluman, Dion Cools merupakan pemain kelahiran Kuching, Sarawak dan ibunya juga merupakan orang Malaysia. Namun, dia dibesarkan dari kecil di Belgium oleh keluarganya.

Dion Cools memulakan kerjaya bola sepak profesional bersama kelab berpangkalan di negara tersebut iaitu OH Leuven sebelum berhijrah ke kelab gergasi Belgium, Club Brugge. Untuk aksi diperingkat antarabangsa, Dion Cools telah mewakili skuad B-18, B-19 dan B-21 Belgium.

Ketika ini, Dion Cools bermain bersama pasukan dalam saingan Liga Denmark, FC Midtjylland dan mempunyai kontrak bersama kelab tersebut sehingga 30 jun 2023.

Featured Image: JOHOR Southern Tigers & FC Midtjylland


Zii Jia Pilih Tat Meng Atas Faktor Pengalaman Dan Komunikasi

Jaguh badminton perseorangan lelaki negara, Lee Zii Jia mempunyai beberapa sebab memilih Wong Tat Meng sebagai Pengarah Kejurulatihan bagi pasukannya seperti diumumkan baru-baru ini.

Seperti kita sedia maklum, jurulatih berusia 56 tahun itu sememangnya diketahui mempunyai banyak pengalaman melatih ramai pemain dari pelbagai negara seperti Indonesia, Scotland, Republik Korea dan Hong Kong.

Namun begitu, status Tat Meng sebagai jurulatih kelahiran Ipoh, Perak serta komunikasi antara ahli-ahli pasukannya dalam Team LZJ turut menjadi faktor pemilihannya.

“Pertama sekali, dia (merupakan) seorang jurulatih yang berpengalaman dan dia pun orang Malaysia sebagai jurulatih tempatan, (jadi) daripada segi komunikasi saya rasa dia akan bekerja dengan lebih baik bersama ahli pasukan saya yang lain,”

It is with great pleasure that we announce the appointment of Mr. Wong Tat Meng as the new Coaching Director for Team LZJ. pic.twitter.com/lyWpEJZR7M

— Team LZJ (@TeamLZJ) May 23, 2023

“Sudah tentu, kita tahu dia pernah bawa An Se Young, pemain-pemain handalan, ada keputusan yang sangat bagus, dan dia sudah lama. Walaupun tak menjadi jurulatih di Malaysia, dia tetap ada (menjadi jurulatih) di luar negara, banyak (negara) yang menggunakan khidmatnya,”

“Harapnya, dengan pengalamannya, dia akan bawa saya ke satu aras yang lebih tinggi,” katanya ketika ditemui selepas perlawanan menentang Lu Guang Zu pada Pusingan 32 Malaysia Masters, semalam.

Pada masa yang sama, Zii Jia turut memberikan komen mengenai keluhan pemain No.14 dunia, Ng Ka Long Angus yang menyatakan Tat Meng meninggalkan posisi ketua jurulatih skuad Hong Kong kira-kira tiga bulan sebelum bermulanya temasya Sukan Asia.

Tambahnya lagi, proses perundingan untuk mengikat khidmat Tat Meng dilakukan tanpa melanggar apa-apa undang-undang kontrak dan ianya tidak mempunyai sebarang isu.

Selain itu, Zii Jia turut memaklumkan, Tat Meng akan menyertai pasukannya selepas berakhirnya saingan Terbuka Indonesia 2023 yang berlangsung sekitar pertengahan bulan hadapan.


Terbuka HYLO: Zii Jia Lepasi Cabaran Pusingan 1, Pemain Ireland Pencabar Seterusnya

Jaguh perseorangan badminton lelaki negara, Lee Zii Jia berhasil bermula dengan langkah kanan dengan melepasi cabaran pada Pusingan 1 dalam kejohanan Terbuka HYLO 2021, semalam.

Bagaimanapun, ianya bukanlah satu perlawanan yang mudah buat Zii Jia dalam perlawanan tersebut. Lawannya, Pablo Abian yang berada di ranking ke-52 dunia memberikan tentangan yang sengit serta mengheret Zii Jia ke perlawanan penentuan sebelum mara ke Pusingan 2.

Zii Jia yang merupakan pilihan kedua di kejohanan ini meraih kemenangan dengan pungutan mata 21-11, 21-23 dan 24-22.

Sementara itu, menanti Zii Jia di Pusingan 2 adalah pemain Ireland, Nhat Nguyen yang berusia 21 tahun dan berada di ranking ke-55 dunia. Nhat mara ke Pusingan 2 dengan menumpaskan pemain India, Prannoy Haseena Sunil Kumar yang berada di ranking ke-30.

Berdasarkan carian rekod pertemuan, Zii Jia dan Nhat belum lagi berentap sesama sendiri dalam mana-mana kejohanan sebelum ini.

Perlawanan peringkat Pusingan 2 akan berlangsung pada malam ini.


K. Rajagobal Tunggu Jawapan Temu Duga Sebagai Ketua Jurulatih Brunei

Bekas pelatih skuad kebangsaan, Datuk K. Rajagobal mengesahkan beliau sedang menunggu jawapan temu duga bagi mengisi jawatan ketua jurulatih skuad kebangsaan Brunei Darussalam.

Menurut laporan Stadium Astro, pengendali berusia berusia 64 tahun tersebut didekati oleh badan induk bola sepak negara berkenaan, Persatuan Bolasepak Kebangsaan Brunei Darusaalam (NFABD) sekitar tiga bulan lalu.

“Pada awalnya ada perunding daripada FA Brunei berjumpa saya pada Ogos lalu untuk bertanyakan sama ada saya berminat menjadi ketua jurulatih pasukan Brunei atau tidak.

“Saya katakan yang kami boleh berbincang dan perbincangan itu berpanjangan,” katanya.

Difahamkan ketika ini nama jurulatih berpengalaman ini menjadi pilihan utama berbanding dua lagi calon yang lain untuk mengisi jawatan tersebut.

“Baru-baru ini, pihak pengurusan Brunei FA telah melakukan temu duga dalam talian untuk melihat calon yang sesuai.

“Mereka bertanyakan soalan mengenai pendapat kami berkenaan pemain dan latar belakang pasukan Brunei.

“Apa yang saya dengar, mereka akan membuat keputusan pada bulan ini dan akan melihat siapa yang akan dipilih menjadi jurulatih pasukan itu,” ujarnya lagi.

Pasukan terakhir yang dibimbing oleh King Gobal adalah Kelab Bola Sepak Perbadanan Kemajuan Negeri Selangor (PKNS FC) pada tahun lepas sebelum ianya digabungkan dan dijadikan pasukan simpanan (reserved team) Persatuan Bolasepak Selangor (FAS).

Sejak daripada itu, Rajagobal tidak membimbing mana-mana pasukan samada tempatan atau di luar negara. Sekiranya terpilih, cabaran pertama Rajagobal pastinya mengemudi pasukan Brunei untuk mara sejauh mungkin dalam saingan Piala AFF yang akan berlangsung pada tahun hadapan.

Untuk makluman, Rajagobal muncul satu-satunya ketua jurulatih yang pernah membimbing skuad kebangsaan Malaysia muncul juara kejohanan bola sepak rantau asia tenggara itu sejak dipertandingkan pada tahun 1996.

Kemenangan itu muncul pada tahun 2010 di mana skuad kebangsaan berjaya menumpaskan jiran tetangga, Indonesia 3-2 secara agregat dalam aksi perlawanan akhir di Kuala Lumpur dan Jakarta.


Kelayakan Piala Asia B-20: Malaysia Diundi Bersama Naib Juara 2018, Republik Korea Dalam Kumpulan E

Skuad Malaysia bawah 19 tahun (B-19) bakal berhadapan dengan  naib juara kejohanan Piala Asia B-20 edisi lalu, Republik Korea dalam pusingan Kelayakan Piala Asia B-20 yang akan berlangsung pada pertengahan September nanti.

Kedua-dua pasukan, Malaysia dan Republik Korea akan disertai oleh Mongolia (tuan rumah) serta Sri Lanka dalam Kumpulan E berdasarkan hasil undian yang dijalankan dan disiarkan secara langsung di saluran Youtube, AFC Asian Cup, petang tadi.

Selain itu, majlis undian tersebut turut membahagikan baki 40 pasukan lain ke dalam sembilan buah kumpulan lagi yang terdiri daripada Kumpulan A, B, C, D, F, G, H, I dan J.

🇺🇿 Uzbekistan beckons as the #AFCU20 Qualifiers take shape!

A chance at glory for our emerging young stars awaits 🤩

4⃣4⃣ teams 1⃣6⃣ spots, 1⃣ trophy, let's go! pic.twitter.com/T7BLaZ3HJr

— #AsianCup2023 (@afcasiancup) May 24, 2022

Untuk makluman semua, hanya juara setiap kumpulan serta lima naib juara terbaik merentasi kesemua kumpulan sahaja yang dapat mara ke saingan Piala Asia B-20 di Uzbekistan pada tahun hadapan.

Sebagai tambahan, Republik Korea terpaksa akur membawa pulang gelaran naib juara di edisi yang lalu setelah tumpas kepada Arab Saudi pada perlawanan akhir.

Edisi 2020 pula tidak dapat dijalankan setelah penganjur, Konfederasi Bola Sepak Asia terpaksa membatalkannya ekoran pandemik Covid-19 yang melanda dunia pada ketika itu.


Sri Pahang Salin Tiga Pemain Import Di Jendela Pertengahan Musim 2022

Pasukan berpangkalan di pantai timur semenanjung tanah air Sri Pahang FC membawa masuk tiga pemain import baharu ketika jendela perpindahan pertengahan musim 2022.

Menerusi makluman di pelbagai platform media sosialnya pada hari ini, skuad berjulukan Tok Gajah itu mengumumkan kemasukan dua penyerang iaitu Kevin Ingreso dan Andres Rodriguez serta seorang pertahanan, Sherzod Fayziev.

Untuk pengetahuan semua, Kevin, 29 tahun, merupakan pemain kacukan Filipina-Jerman yang beraksi bersama kelab Thailand, Samut Prakan City secara pinjaman daripada BG Pathum United.

Sementara itu, Rodriguez, 24 tahun pula datangnya dari rantau Amerika Selatan iaitu Colombia. Sebelum ini, dia beraksi dalam saingan negaranya bersama Independiente Medelin.

Manakala Sherzod yang berusia 30 tahun merupakan pemain kelahiran Uzbekistan. Sebelum menyertai Sri Pahang, pemain skuad kebangsaan Uzbekistan ini beraksi bersama Lokomotiv Tashkent.

Menurut makluman oleh Sri Pahang, ketiga-tiga pemain ini hadir bagi menggantikan khususnya Billy Ketkeophompone dan Johan Martial yang mengalami kecederaan jangka masa panjang.

Sementara itu, hanya dua pemain import sedia ada iaitu Mamadou Samassa dan Manuel Hidalgo sahaja yang kekal bersama pasukan untuk mengharungi baki saingan Liga Malaysia 2022.

Featured Image: BG Pathum United


Piala AFF 2020: De Paula, Darren Lok Antara 28 Pemain Dipanggil Sertai Kem Latihan Pusat

Seorang penyerang naturalisasi, Guilherme De Paula serta seorang penyerang berdarah kacukan, Darren Lok tersenarai untuk menyertai kem latihan pusat skuad kebangsaan menjelang saingan Piala AFF Suzuki 2020.

Menerusi satu siaran media yang dikeluarkan oleh Persatuan Bola Sepak Malaysia (FAM) pada hari ini, ketua jurulatih skuad Harimau Malaya, Tan Cheng Hoe menyenaraikan 28 pemain secara keseluruhan untuk menyertai kem latihan pusat bermula Isnin, 22 November nanti.

Baca: Penyerang Kacukan Darren Lok Kembali Bersemangat Ledak Gol Selepas Rehat Panjang

Selain dua penyerang yang dinyatakan di atas, tiga orang penyerang tempatan iaitu Syafiq Ahmad, Shahrel Fikri dan Luqman Hakim turut disenaraikan oleh Cheng Hoe.

Tidak ketinggalan, beberapa pemain yang beraksi bersama kelab yang berpangkalan di luar negara juga disenaraikan seperti Junior Elsdtal, Dominic Tan dan Dion Cools.

Baca: Mengapa Guilherme De Paula Tak ‘Jogging’ Ketika Bermain Bersama JDT? Ini Jawapan TMJ

Berikut adalah senarai penuh 28 pemain yang dipanggil serta 3 pemain yang diletakkan dalam Senarai Bersedia:

Untuk makluman semua, kem latihan pusat yang bermula pada Isnin nanti ini akan disertai terlebih dahulu oleh pemain-pemain yang pasukannya telah tersingkir daripada kejohanan Piala Malaysia di peringkat kumpulan dan suku akhir.

Seterusnya, ia disusuli dengan pemain-pemain yang pasukannya tersingkir di peringkat separuh akhir di mana para pemain ini perlu melaporkan diri di kem skuad kebangsaan pada Ahad, 28 November.

Akhir sekali, pemain-pemain yang pasukannya menyertai perlawanan akhir Piala Malaysia pula perlu melaporkan diri pada hari Rabu, 1 Disember kelak.

Sementara itu, pemain-pemain yang berpangkalan di luar negara, mereka akan melaporkan diri mengikut tarikh pelepasan yang diberikan oleh kelab masing-masing.

Sebagai tambahan, Cheng Hoe hanya akan membawa 24 pemain sahaja untuk diterbangkan ke Singapura pada 3 Disember bagi beraksi dalam kejohanan Piala AFF 2020.

Featured Image: PJ City FC & JOHOR Southern Tigers


Perlis United Terima Sumbangan RM50,000 Daripada Ahli Parlimen Kangar

Kelab yang beraksi dalam kancah divisyen ketiga bola sepak negara, Perlis United FC menerima sumbangan daripada Ahli Parlimen Kangar, YB Noor Amin Ahmad sebelum bermulanya aksi pertama Liga M3, Sabtu nanti.

Menerusi satu perkongsian di laman sosial milik ahli politik tersebut, semalam, pihaknya memberi sumbangan sebanyak RM50,000 sebagai sokongan kepada pasukan yang berpangkalan di utara semenanjung tanah air itu.

“Sebagai usaha menyokong pasukan bola sepak Perlis yang akan bertanding dalam Liga M3, hari ini saya menyerahkan sumbangan kepada pihak Kelab Bola Sepak Perlis United.” katanya.

Sbg usaha menyokong pasukan bola sepak Perlis yg akan bertanding dlm Liga M3 Kebangsaan, hari ini saya menyerahkan sumbangan kpd pihak Kelab Bola Sepak Perlis United. Semoga sumbangan ini akan melonjakkan lagi prestasi pasukan. Bersama menyokong pasukan rasmi negeri kita, Perlis! pic.twitter.com/3t8BBtR2uF

Beliau mengharapkan sumbangan tersebut dapat melonjakkan prestasi mereka dalam saingan Liga M3 musim ini disamping mengajak orang ramai memberikan sokongan kepada Perlis United.

Untuk makluman semua, Perlis United yang diletakkan dalam Kumpulan B akan memulakan saingan Liga M3 dengan bertemu pasukan yang berpangkalan di pantai timur, Real Chukai FC.

Perlawanan antara kedua-dua pasukan ini dijadualkan berlangsung pada pukul 4.45 petang, 12 Februari di Stadium Mak Chili, Kemaman.

Featured Image: Jabatan Penerangan Negeri Perlis


Video: Gol Sheriddin Boboev Bantu Tajikistan Benam Myanmar 4-0

Penyerang Penang, Sheriddin Boboev turut meletakkan namanya selaku penjaring ketika pasukan negaranya membenam Myanmar 4-0 dalam aksi terakhir Kumpulan F saingan kelayakan Piala Dunia 2022/Piala Asia 2023, semalam.

Pemain berusia 22 tahun ini dimasukkan sebagai pemain gantian pada separuh masa kedua dan jaringannya pula hadir pada minit ke-78.

Gol Sheriddin terhasil menerusi satu ‘tap-in’ bola hantaran lintang rendah oleh rakan sepasukannya, Shahrom Samiev. Lebih menarik, Sheriddin turut menjadi arkitek bagi serangan yang menghasilkan jaringan ketiga tersebut.

Kemenangan 4-0 tersebut membolehkan Tajikistan mengumpul 13 mata secara keseluruhan hasil daripada 4 kemenangan dan 1 seri sekaligus menduduki tangga kedua Kumpulan F dibelakang Jepun.

Bagaimanapun, ianya tidak cukup untuk meletakkan Tajikistan dalam kalangan 4 naib juara terbaik bagi pusingan kedua sekaligus tidak layak untuk mara ke pusingan ketiga Piala Dunia 2022.

Featured Image: Malaysian Football League


5 Fakta Menarik Zara Aleesya – Atlet Termuda Malaysia ke Sukan SEA 2023

Majlis Olimpik Malaysia (MOM) telah mengemukakan senarai atlet bagi beberapa acara yang bakal dipertandingkan di Sukan SEA 2023 dengan satu acara dilihat menarik perhatian iaitu finswimming.

Menerusi acara tersebut, seorang atlet yang disenaraikan turut menarik perhatian kerana menjadi atlet termuda Malaysia untuk menyertai Sukan SEA 2023 di Kemboja – Zara Aleesya.

Berikut Sukanz hidangkan 5 fakta menarik tentang atlet dengan julukan Little Mermaid itu:

Zara Aleesya merupakan anak kelahiran Melaka yang berusia 11 tahun dan bersekolah di Sekolah Kebangsaan (P) Methodist 2 Melaka yang terpilih menjadi atlet kebangsaan di Sukan SEA 2023 selepas menewaskan peserta yang lebih dewasa awal tahun ini.

Pada usia 11 tahun, Zara Aleesya mewakili negara dalam salah satu acara sukan terbesar rantau ini menjadikan dia atlet kedua termuda negara yang pernah menyertai Sukan SEA sejak 2001 selepas Aaliyah Yoong.

Adik kepada Aaliyah Yoong iaitu Adam Yoong merupakan atlet termuda negara yang mewakili Malaysia di Sukan SEA 2017 bagi acara ski air ketika berusia 9 tahun. Aaliyah dan Adam merupakan adik kepada bekas pelumba F1 negara, Alex Yoong.

Zara Aleesya lahir di dalam keluarga sukan; bapanya seorang cikgu di Sekolah Sukan Negeri Melaka manakala ibunya, Haslinda Haron merupakan bekas atlet olahraga peringkat kebangsaan.

Hasrat ibu bapanya mahu melihat Zara menjadi atlet olahraga terbantut akibat kurangnya akademi sukan tersebut di Melaka menyebabkan anak kecil ini terlibat dalam sukan renang dan gimnasium.

Mulai aktif sejak awal tahun ini, bakat dan potensi Zara dikesan setelah berjaya mencatatkan kejayaan dalam acara finswimming yang baru diterokainya. Kurang daripada empat bulan berlatih, Zara Aleesya sudah boleh menjadi salah seorang prospek sukan air negara.

Kehadiran Zara Aleesya di pentas antarabangsa mula dirasai apabila berjaya memungut 4 pingat emas dan 1 pingat perak buat negara dalam Kejohanan Finswimming Malaysia yang berlangsung di Seremban awal tahun ini.

Misi Zara Aleesya adalah untuk cuba memungut pingat dalam acara finswimming di Sukan SEA 2023 yang berlangsung di Kemboja, Mei nanti bersama 7 atlet lain – 4 atlet lelaki dan 3 atlet wanita.


Terbuka Malaysia: Beregu Korea Ranking 99 Dunia Kekang Soon Huat-Shevon Ke Suku Akhir

Beregu campuran bebas (independent) negara, Goh Soon Huat dan Shevon Jemie Lai kempunan untuk meneruskan kemaraan ke peringkat suku akhir dalan saingan Terbuka Malaysia 2022.

Ianya berikutan pasangan yang menghuni ranking ke-14 dunia ini dikejutkan oleh wakil Korea yang menduduki tangga ke-99 dunia, Kim Won-ho dan Jeong Na-eun di peringkat Pusingan 16, sebentar tadi.

Dalam perlawanan yang berlangsung di Gelanggang 1, Axiata Arena terbabit, Soon Huat-Shevon terlebih dahulu memenangi set pertama dengan skor 21-10.

PETRONAS Malaysia Open 2022XD – Round of 16               🇰🇷Won Ho KIM🏅10 21 21 🇰🇷Na Eun JEONG🏅21 18 17 🇲🇾Soon Huat GOH               🇲🇾Shevon Jemie LAI

🕗 in 53 minutes https://t.co/kw7hY7U8li

— BWFScore (@BWFScore) June 30, 2022

Bagaimanapun, gandingan Kim-Jeong berhasil bangkit pada set kedua meraih kemenangan dengan skor 21-18 sebelum menamatkan pertarungan ini di set ketiga dengan skor 21-17.

Untuk makluman semua, pertarungan sulung melibatkan kedua-dua beregu ini di pentas antarabangsa berlangsung dalam tempoh yang menghampiri satu jam permainan.

Sementara itu, Kim-Jeong yang menempah tiket ke peringkat suku akhir akan berhadapan samada beregu China, Wang Yi Lyu dan Huang Dong Ping atau beregu Indonesia, Rehan Naufal dan Lisa Ayu bagi merebut tiket ke peringkat separuh akhir.


Arsenal Lancar Jersi 2023-24, Inspirasi Ulang Tahun Ke-20 ‘The Invincibles’

Selepas Liverpool, kini giliran Arsenal memperkenalkan jersi terbaharu mereka bagi musim 2023/24 menampilkan Bukayo Saka dalam video perkenalan jersi tersebut dengan cogan kata, ‘Forever Arsenal’ dan mengambil inspirasi daripada ulang tahun ke-20 ‘The Invincibles’.

Pelancaran jersi terbaharu mereka itu telah dibuat menerusi laman sesawang mereka dan dikongsikan melalui pelbagai media sosial rasmi kelab, sebentar tadi.

Di dalam video tersebut, Saka dilihat berdiri bersama lebih 300 penyokong dan staf Arsenal di Stadium Emirates untuk memperkenalkan jersi baharu mereka di dalam video berdurasi 15 saat itu.

Skuad berjulukan The Gunners itu bakal memperagakan jersi baharu mereka pada aksi terakhir Liga Perdana Inggeris 2022/23 ketika menentang Wolverhampton Wanderers di laman sendiri pada Ahad ini (waktu Malaysia).

Our new 23/24 Arsenal x @adidasFootball home kit is available now 🙌

— Arsenal (@Arsenal) May 26, 2023

Jersi utama Arsenal itu terus mengekalkan warna merah dan putih dengan perincian terbaharu; warna emas pada logo pasukan, logo dan jalur Adidas di bahagian lengan yang diinspirasikan daripada ulang tahun ke-20 kejayaan ‘The Invincibles’.

Lebih menarik, terdapat juga perincian halus seperti keputusan 38 perlawanan Arsenal pada musim 2003/04 dijahit sepanjang kawasan putih yang terletak di bahagian sisi jersi terbaharu mereka bagi versi ‘authentic’ (tulen).

Mengenang 20 tahun kejayaan ‘The Invincibles’, pasukan kendalian Arsene Wenger itu berjaya mencipta sejarah baharu Liga Perdana Inggeris dengan 26 kemenangan dan 12 keputusan seri sepanjang musim tanpa kekalahan dan menamatkan dominasi Manchester United.

Jersi terbaharu Arsenal itu boleh didapati di laman sesawang Arsenal Direct, kedai rasmi kelab dan juga butik Adidas terpilih dengan harga serendah RM475.00 sehelai.


Olimpik 2020: Azizul, Shah Firdaus Mara Ke Kelompok 12 Terakhir Acara Pecut

Dua pelumba basikal trek negara, Dato’ Azizulhasni Awang dan Muhammad Shah Firdaus Sahrom berjaya mara ke kelompok 12 pelumba terakhir dalam acara pecut Sukan Olimpik Tokyo 2020.

Azizul berjaya mara pusingan seterusnya setelah menumpaskan pelumba Kanada, Nick Wammes pada pusingan 1/16 akhir repechages yang bertempat di Izu Velodrome, Shizuoka pada hari ini.

#CyclingTrack | 4 Ogos1/16 Finals Repechages Men's Sprint Heat 4Dato' Azizulhasni Awang 🇲🇾 ✅Nick Wammes 🇨🇦 #ThePocketRocketMan jadi 🚀 di lap terakhir & berjaya mengatasi rider #CAN ini! #Tokyo2020 #unifiedMalaysians #DemiMalaysia pic.twitter.com/BLtXVpPtIy

Sebelum itu, pelumba yang terkenal dengan julukan The Pocket Rocketman ini menumpaskan pelumba Colombia dan New Zealand di pusingan 1/32 akhir repechages.

Sementara itu, seorang lagi pelumba negara, Shah Firdaus turut menempuh laluan berliku untuk mara ke pusingan ketiga.

Di peringkat 1/16 akhir repechages Shah berhasil menumpaskan pelumba Poland, Patryk Rajkowski.

#CyclingTrack | 4 Ogos1/16 Finals Repechages Men's Sprint Heat 3Shah Firdaus 🇲🇾 ✅Patryk Rajkowski 🇵🇱Dengan catatan 10.317, Shah Firdaus berjaya mengatasi rider #POL dalam perlumbaan semula ini. Well done! #Tokyo2020 #unifiedMalaysians #DemiMalaysia pic.twitter.com/VctUdonsg5

Pusingan seterusnya akan berlangsung pada hari esok (5 Ogos) bermula jam 2.48 petang.

Untuk makluman semua, menanti Azizul di peringkat seterusnya adalah pelumba Belanda berusia 28 tahun, Jeffrey Hoogland.

Manakala, Shah Firdaus akan bertemu Harrie Lavreysen juga dari Belanda.


Sukan SEA: 2 Pemenang Emas Edisi Lalu Jadi Taruhan Negara Dalam Acara 100m Lelaki

Kontinjen Malaysia mempertaruhkan dua individu yang pernah merangkul pingat emas dalam Sukan SEA terdahulu bagi berentap dalam acara lari pecut 100 meter (m) kategori lelaki pada temasya yang berlangsung di Kemboja bermula 5 Mei kelak.

Dua individu berkenaan ialah Haiqal Hanafi dan Khairul Hafiz Jantan yang merupakan pemenang pingat emas dalam acara terbabit pada temasya edisi 2019 dan 2017 masing-masing.

Sebagai rekod, pelumba berusia 23 dan 24 tahun masing-masing ini muncul juara pada edisi terbabit dengan catatan masa 10.35 saat (s) dan 10.37s masing-masing.

Bagaimanapun, Malaysia tidak berhasil mencipta hatrik memenangi pingat emas dalam acara ini apabila pelari muda, Azeem Fahmi tersangkut di peringkat kelayakan ekoran ‘false start’ dan Muhammad Arsyad menamatkan perlumbaan di tempat keenam dalam pusingan akhir di Sukan SEA 2021 Vietnam.

Sementara itu, menerusi perkongsian daripada Majlis Olimpik Malaysia (MOM), kedua-dua pelari ini turut disenaraikan bagi mengambil bahagian dalam acara 4x100m.

Antara pelari lain yang turut disenaraikan bersama-sama mereka ialah Jonathan Nyepa (27 tahun), Muhammad Arsyad (20 tahun), Zulfiqar Ismail (24 tahun) dan pelari berdarah campuran, Russel Alexander (24 tahun).

Pada masa yang sama, Arsyad dan Russel turut menjadi sandara Malaysia bagi acara lari pecut 200m kategori lelaki.

Featured Image: KBS & KL2017


Bekas Bek Kanan Melaka United, Wan Amirul Afiq Sertai Kedah – Kontrak 2 Tahun

Kedah Darul Aman FC (Kedah) bimbingan ketua jurulatih baharu, Nafuzi Zain terus-menerus merekrut pemain baharu dengan giatnya sebelum mengharungi saingan Liga Malaysia 2023.

Terbaru, skuad berjulukan Sang Kenari ini memaklumkan mengikat khidmat bekas bek kanan Melaka United FC, Wan Amirul Afiq dengan kontrak selama dua tahun.

Selain itu, pemain berusia 30 tahun kelahiran Tumpat, Kelantan serta berketinggian 1.78 meter (m) ini diberikan jersi Hijau Kuning bernombor 18 untuk disarungnya dalam kempen Liga Malaysia kelak.

Toughness is the key, welcome our new blood…#KDAFC #PulunKedahPulun #SangKenari #BiarJasaJadiKenangan #2023season #newblood5 pic.twitter.com/0okDiPAcEB

— KEDAH DARUL AMAN FC (@kda_fc) December 14, 2022

Makluman mengenai kehadiran Afiq ini dimaklumkan oleh pihak kelab secara rasmi menerusi pelbagai platform media sosialnya, pada hari ini.

Untuk makluman, Afiq yang terkenal dengan kemampuannya untuk melakukan hantaran lintang kepada rakan sepasukannya di dalam kotak penalti memulakan kariernya bersama Young Fighters FC – pasukan pelapis Felda United FC pada 2015 sebelum menyertai Melaka United tahun kemudiannya.

Selepas itu, Afiq berhijrah ke Felda United pada musim 2017 dan 2018 sebelum kembali semula bersama Melaka United pada tahun 2019.

Sepanjang bersama skuad berjulukan Hang Tuah itu, Afiq menjadi tunjang pasukan dan pilihan utama di bahagian pertahanan kanan dengan merekodkan lebih 70 penampilan terutamanya dalam saingan Liga Super serta kejohanan lain.

Featured Image: Malaysian Football League


Premier League 2023-24 Umum Rehat Pertengahan Musim Selama Seminggu

Perjalanan saingan bola sepak Liga Perdana Inggeris (EPL) musim 2022-23 belum lagi mencapai separuh jalan namun pihak pentadbirnya telah pun berkongsikan mengenai tarikh-tarikh penting bagi musim berikutnya, 2023-24.

Menerusi makluman rasmi di laman sesawangnya, saingan bagi musim tersebut akan kembali dijalankan secara normal sepertimana musim-musim tanpa pandemik covid-19 dan rehat bagi saingan Piala Dunia 2022.

The 2023/24 #PL season will start on 12 August 2023 and end on Sunday 19 May 2024 🗓

— Premier League (@premierleague) November 8, 2022

Perlawanan minggu pertama bagi saingan musim itu dijadualkan bermula pada 12 Ogos 2023 iaitu 76 hari selepas tamatnya kempen musim 2022-23 ini. Sementara itu, perlawanan penutup tirai pula dijadualkan pada 19 Mei 2024 – dua minggu sebelum perlawanan akhir Liga Juara-Juara UEFA (UCL).

Menariknya, kempen EPL musim itu juga akan disertakan dengan rehat pertengahan musim buat julung kalinya. Ianya ditetapkan bermula 13 hingga 20 Januari 2024.

Selain itu, bagi mengatasi isu jadual padat ketika perayaan Krismas dan Tahun Baru, pihak penganjur turut mengesahkan tidak akan mengadakan dua pusingan perlawanan berturut-turut dalam tempoh masa 48 jam.


Celebrity Fitness Jadi Rakan Kecergasan Rasmi Skuad Senior Lelaki Kebangsaan 2022-23

Pengendali rangkaian pusat kecergasan terbesar di Malaysia dengan 22 rangkaian gimnasium di Kuala Lumpur dan Johor, Celebrity Fitness diangkat menjadi Rakan Kecergasan Rasmi Skuad Senior Lelaki Kebangsaan 2022-2023.

Ia susulan Konfederasi Hoki Malaysia (MHC) dan Celebrity Fitness mengumumkan jalinan kerjasama, pada hari ini. Dengan ini, Celebrity Fitness akan menyediakan gimnasium dan peralatan kecergasan untuk digunakan oleh skuad senior lelaki kebangsaan terutamanya semasa fasa tiada kejohanan, latihan atau ‘off period’.

KHM dan Celebrity Fitness, pengendali rangkaian pusat kecergasan terbesar di Malaysia, menjalin kerjasama untuk memastikan tahap kecergasan Skuad Senior Lelaki Kebangsaan sentiasa di tahap tertinggi menjelang beberapa kejohanan penting sehingga tahun depanhttps://t.co/x7wjMtc4M6

“Walaupun kami juga mempunyai gymnasium sendiri yang digunakan sebelum ini termasuk di Institut Sukan Negara (ISN) dan gimnasium KHM sendiri di Stadium Hoki Nasional 2, penglibatan Celebrity Fitness amat dialu-alukan bagi memberi nilai tambah selain membolehkan pemain terus berlatih pada masa tiada kejohanan.

“Malahan, pemain sudah mula menggunakan kemudahan di Celebrity Fitness berdekatan di Endah Parade dan memberi reaksi positif, terutama dalam apsek kebersihan, peraturan ketat SOP untuk keselamatan kesihatan dalam masa pandemik dan sebagainya,” kata ketua jurulatih skuad senior lelaki kebangsaan, A. Arulselvaraj dalam majlis yang berlangsung di Ibu Pejabat MHC.

Dalam majlis yang sama, MHC turut mengumumkan perlantikan jurulatih kerjasama, Tom Drowley sebagai Ketua Jurulatih Kecergasan dan Suaian Fizikal, skuad senior kebangsaan.

Untuk makluman semua, Tom berusia 35 tahun dari United Kingdom mempunyai pengalaman lebih sedekah dalam sukan elit termasuk tenis antarabangsa, ragbi profesional serta tujuh tahun pengalaman sebagai pakar fizikal skuad hoki Britain yang telah membuat penampilan di peringkat dunia dan Sukan Olimpik.


Elias Dolah Pemain Thailand Pertama Ke Liga Indonesia Selepas 13 Tahun

Pertahanan Thailand, Elias Dolah disahkan menyertai kelab Liga 1 Indonesia, Bali United sekaligus menjadikan dirinya pemain pertama dari negara gajah putih itu beraksi di republik tersebut selepas 13 tahun.

Pemain berketurunan Melayu itu akhirnya meninggalkan Thailand, negara yang diwakilinya sejak berhijrah dari negara kelahirannya, Sweden pada tahun 2015 untuk menyertai Songkhla United.

Berdarah Sweden, Thailand dan Malaysia, Elias telah diperkenalkan kepada para penyokong skuad berjulukan Serdadu Tridatu pada 6 Jun lalu di stadium keramat mereka, Stadium Kapten I Wayan Dipta dalam aksi play-off Liga 1 menentang PSM Makassar.

— Bali United FC (@BaliUtd) June 6, 2023

Kini berusia 30 tahun, Elias pernah memenangi Piala FA Thailand bersama Port FC dan menjadi sebahagian daripada skuad kebangsaan Thailand yang menjuarai Piala AFF 2020 selepas menewaskan Indonesia dengan keputusan 6-2 secara agregat.

Sebelum ini, Persib Bandung pernah meminjam dua pemain Thailand iaitu Sinthaweechai Hathairattanakool dan Suchao Nuchnum untuk beraksi dalam saingan Liga Super Indonesia pada musim 2009 & 2010.

Musim itu juga menyaksikan tiga lagi pemain Thailand turut beraksi di Liga Super Indonesia bersama pasukan yang lain iaitu Yuttajak Kornchan (Pelita Jaya), Paitoon Tiepma (Persijap Jepara) dan Pipat Thonkanya (Persisam Putra).

Featured Image: Bali United FC


Jelajah Akhir BWF: Ditumpaskan Beregu Jepun, Peng Soon-Liu Ying Muncul Naib Juara Kumpulan A

Beregu campuran bebas (independent) negara, Chan Peng Soon dan Goh Liu Ying menamatkan saingan peringkat Kumpulan A di kejohanan Jelajah Dunia Akhir BWF selaku naib juara.

Pasangan yang menghuni ranking kesembilan dunia ini terpaksa akur berada di kedudukan tersebut selepas tewas ‘straight set’ kepada beregu Jepun, Yuta Watanabe dan Arisa Higashino pada perlawanan ketiga dan terakhir peringkat kumpulan, sebentar tadi.

HSBC BWF World Tour Finals 2021(New dates)XD – Round 3          🇯🇵Yuta WATANABE🏅21 21 🇯🇵Arisa HIGASHINO🏅11 12 🇲🇾Peng Soon CHAN          🇲🇾Liu Ying GOH🕗 in 33 minutes https://t.co/aQt2fT5048

Peng Soon-Liu Ying tumpas kepada beregu yang berada di kedudukan keempat dunia itu dengan skor 21-11 dan 21-12 dalam perlawanan yang memakan masa 33 minit.

Kekalahan pada hari ini menjadikan beregu Jepun ini telah meraih lima kemenangan daripada sembilan pertembungan secara keseluruhan ketika bertemu Peng Soon-Liu Ying.


King Gobal Diberi Kontrak Selama 2 Tahun Latih Skuad Kebangsaan Brunei

Bekas pengendali negara, Datuk K. Rajagobal disahkan dilantik sebagai ketua jurulatih skuad kebangsaan Brunei Darussalam untuk tempoh dua tahun.

Perkembangan itu diumumkan sendiri oleh Persatuan Bolasepak Kebangsaan Brunei Darussalam (NFABD) dan dilaporkan oleh media Brunei, semalam.

All the best Datuk @RajagobalRg atas perlantikan sebagai Ketua Jurulatih Brunei! pic.twitter.com/trldO5qL39

“Selepas beberapa minggu membuat penilaian dalam permohonan bagi jawatan ketua jurulatih Pasukan Kebangsaan Brunei Darussalam, Jawatankuasa Eksekutif NFABD ingin memaklumkan bahawa NFABD telah melantik K Rajagobal dari Malaysia sebagai ketua jurulatih baharu bagi Pasukan Kebangsaan Brunei Darussalam bagi tempoh dua tahun.”

“Ini bukanlah satu keputusan yang mudah. Keputusan dibuat berdasarkan beberapa siri dialog setelah mempertimbangkan aspek teknikal dan kewangan.” kata Presiden NFABD, Pengiran Haji Matusin Pengiran Haji Matassan.

Baca: Autobiografi “SAYA RAJAGOBAL” Bakal Menemui Pembaca Hujung Tahun 2020

Difahamkan, Brunei turut menerima permohonan daripada jurulatih dari eropah seperti Jerman, Serbia dan beberapa orang dari rantau ini.

Bagaimanapun, jurulatih yang digelar King Gobal itu menjadi pilihan mereka untuk memacu pemain kebangsaan mereka di peringkat antarabangsa dan kejohanan serantau seperti Piala AFF.

Untuk rekod, Rajagobal merupakan satu-satunya jurulatih yang pernah membawa Malaysia menjuarai kejohanan Piala AFF sejak ia dipertandingkan pada 1996.


King’s Cup: Malaysia Bertemu Tuan Rumah, Thailand Di Peringkat Separuh Akhir

Kejohanan jemputan yang dianjurkan oleh Persatuan Bola Sepak Thailand (FAT), King’s Cup yang berlangsung pada rehat antarabangsa FIFA bermula 20 hingga 26 September kelak mengadakan majlis undiannya, sebentar tadi.

Hasil undian tersebut menyaksikan skuad kebangsaan kendalian Kim Pan-gon akan berhadapan dengan pasukan tuan rumah, Thailand pada perlawanan pertama atau separuh akhir.

Manakala satu lagi perlawanan separuh akhir akan mempertemukan Trinidad & Tobago dan Tajikistan. Kedua-dua perlawanan ini akan dilangsungkan di 700th Anniversary of Chiang Mai pada 22 September.

Skuad Harimau Malaya kendalian Kim Pan Gon telah diundi bertemu Thailand bagi perlawanan pertama 48th King’s Cup 2022 di Chiang Mai, Thailand pada 22 September 2022.

Malaysia kemudian akan berdepan Trinidad & Tobago atau Tajikistan pada 25 September 2022.#FAM #HarimauMalaya pic.twitter.com/94vRAwGX7P

— FA Malaysia (@FAM_Malaysia) September 12, 2022

Sepak mula perlawanan melibatkan Trinidad & Tobago menentang Tajikistan akan bermula pada jam 6.30 petang. Manakala Malaysia dan Thailand pula dijadualkan pada 9.30 malam waktu Malaysia.

Pemenang daripada kedua-dua perlawanan ini akan bertemu dalam perlawanan akhir yang akan merebut gelaran juara bagi kejohanan ini.

Sementara itu, kedua-dua pasukan yang tumpas akan bertemu dalam perlawanan penentuan tempat ketiga dan keempat pada 25 September.

Sebagai rekod, pertemuan terakhir melibatkan Malaysia dan Thailand berlangsung dalam pusingan kedua kelayakan Piala Dunia 2022/Piala Asia 2023 pada tahun lalu. Pertembungan tersebut berkesudahan dengan Malaysia meraih kemenangan 1-0 hasil jaringan Safawi Rasid.


Harga Tiket Pesta Bola Merdeka 2023 Bermula RM40, Tiket Kombo RM70

Persatuan Bola Sepak Malaysia (FAM) tampil berkongsikan harga tiket bagi kejohanan jemputan anjurannya, Pesta Bola Merdeka 2023 selepas mengadakan Mesyuarat Jawatankuasa Eksekutif FAM Kali Kelapan bagi penggal 2021-2025, pada hari.

Hasil mesyuarat yang dipengerusikan oleh Presiden FAM berkenaan, harga tiket bagi menyaksikan kejohanan terbabit adalah bermula RM40 bagi kategori Terbuka serta RM60 dan RM80 masing-masing bagi kategori Granstand dan Premium.

Sementara itu, tiket bagi kanak-kanak pula diletakkan tanda harga RM5 bagi kategori Terbuka.

Bagaimanapun, Jawatankuasa Eksekutif bersetuju untuk menawarkan Tiket Kombo berharga RM70 bagi kategori terbuka untuk kedua-dua hari perlawanan (14 dan 17 Oktober) dengan tempoh penjualan terhad selama 36 hari hari di www.tickethotline.com.my bermula 1 Ogos hingga 5 September.

FAM turut mengesahkan Palestin, Lubnan dan India menjadi tiga buah pasukan yang mengesahkan penyertaan bagi kejohanan yang kembali diadakan selepas 10 tahun menyepi.

Sebagai tambahan, Pesta Bola Merdeka dijadualkan berlangsung bermula 14 hingga 17 Oktober 2023.

Featured Image: Football Association of Malaysia


Amirul Azhan Mahu Jadikan Kedah Sebagai ‘Pintu’ Kembali Bersama Skuad Kebangsaan

Penghijrahan pertahanan kanan, Amirul Azhan Aznan daripada Perak ke Kedah Darul Aman (Kedah) turut diiringi dengan sasaran untuk kembali menyertai skuad kebangsaan pada tahun hadapan.

Selain itu, pemain berusia 28 tahun ini turut meletakkan sasaran untuk membantu skuad Hijau Kuning mara ke pentas final Piala Malaysia atau Piala FA.

Difahamkan, khidmat Azhan dipancing oleh Kedah setelah bek kanan sebelum ini, Rizal Ghazali tidak menyambung kontrak dan menyertai Sabah yang kini dipimpin oleh Datuk Ong Kim Swee.

Japanese symbol for beginner AMIRUL AZHAN, OUR NEW BLOOD!KDA FC dengan ini mengumumkan seorang lagi pemain tempatan baharu untuk musim 2022, Amirul Azhan bin Aznan!#kdafc #newblood #2022season pic.twitter.com/Nc1k4vjcey

“Apabila saya dipanggil untuk beraksi ke Kedah, pihak pengurusan juga memberitahu saya mengenai sasaran pasukan musim depan dan ia selari dengan apa yang saya inginkan.

“Sasaran peribadi saya adalah untuk membantu pasukan melangkah ke pentas final tidak kira Piala Malaysia atau Piala FA dan sekurang-kurangnya dapat menduduki tiga teratas Liga Super.

“Tapi yang penting sekali adalah saya nak jadikan musim 2022 sebagai tahun kebangkitan semula prestasi saya supaya dapat dipanggil semula menyertai skuad kebangsaan.

“Masa dengan Perak musim ini, mungkin agak susah untuk saya dan pemain lain menyerlah melihat kepada prestasi pasukan itu sendiri, tetapi saya harap tahun depan nasib yang berbeza untuk kami semua agar lebih baik”, katanya.

Untuk makluman semua, Azhan pernah dipanggil untuk menyarung jersi skuad kebangsaan ketika membantu Malaysia meraih naib juara Piala AFF Suzuki 2018.

Sebagai rekod, ini merupakan kali pertama pemain kelahiran Ipoh berhijrah meninggalkan Perak atau dikenali sebagai skuad The Bos Gaurus setelah 6 musim berbakti di sana.


FAM: Berhati-Hati Ketika Beri Kenyataan Media, Ambil Pengajaran Kes Faisal Halim

Persatuan Bola Sepak Malaysia (FAM) menerusi Setiausaha Agung, Noor Azman Rahman menasihatkan kepada para pemain bola sepak yang beraksi dalam saingan Liga Malaysia supaya lebih berhati-hati ketika memberikan kenyataan media serta mengambil pengajaran daripada kes melibatkan pemain Selangor FC, Faisal Halim.

Terdahulu, badan induk bola sepak negara mengesahkan Faisal yang juga merupakan pemain sayap skuad kebangsaan dikenakan hukuman penggantungan selama sebulan oleh Jawatankuasa Tertib FAM yang bersidang pada petang Selasa (25 Julai 2023).

“Faisal dihadapkan ke Jawatankuasa Tatatertib FAM selepas didapati melanggar Artikel 61 Kod Tatatertib FAM (Kenyataan Akhbar) dan Artikel 82 Statut FAM (Sumbangan Kepada Media) menerusi kenyataan yang dikeluarkannya ketika sesi temu ramah media selepas perlawanan Liga Super 2023 menentang Sabah FC di Stadium Likas pada 27 April 2023.”

“Mengikut keputusan, Faisal sebenarnya digantung empat bulan bermula 25 Julai hingga 21 November 2023. Bagaimanapun, Faisal hanya dikenakan penggantungan selama sebulan (25 Julai hingga 23 Ogos 2023) yang mana penggantungan tiga bulan seterusnya ditangguh terlebih dahulu tertakluk kepada kelakukan baik selama 12 bulan bermula tarikh 24 Ogos 2023.” kata Azman menerusi siaran media yang dikeluarkan menjelang tengah malam tadi.

Bagaimanapun, Azman di dalam siaran tersebut tidak menyatakan secara khusus kenyataan dilontarkan Faisal yang didakwa melanggar Artikel 61 Kod Tatatertib FAM dan Kod 82 Statut FAM itu.

Dalam kenyataan yang sama, Azman memaklumkan terdapat satu lagi kes melibatkan Faisal yang membabitkan pengadil perlawanan ketika aksi Piala FA 2023 menentang Johor Darul Ta’zim (JDT) di Stadium Sultan Ibrahim pada 26 Jun 2023. Namun begitu, pemain berusia 25 tahun ini dan seorang lagi pemain Selangor FC, Ahmad Khuzaimi Piee hanya diberikan amaran keras.

“Surat rasmi mengenai pemakluman keputusan kes-kes tersebut telah pun dihantar kepada Selangor FC, hari ini (semalam).” tambahnya lagi.

Dengan penggantungan selama sebulan itu, khidmat Faisal tidak boleh digunakan skuad bimbingan Tan Cheng Hoe untuk menentang Johor Darul Ta’zim (JDT), Kuala Lumpur City FC (KL City), Negeri Sembilan FC dan kedua-dua perlawanan menentang PDRM FC dalam saingan Piala Malaysia.

“Walau bagaimanapun, Faisal tetap diberikan peluang membuat rayuan rasmi terhadap hukuman penggantungan yang dikenakan ke atasnya itu untuk dibawa ke Jawatankuasa Rayuan FAM.” tambah Azman lagi.

Untuk makluman semua, Jawatankuasa Tatatertib FAM dipengerusikan oleh Datuk Dr. Baljit Singh Sidhu merupakan sebuah badan bebas yang terdiri daripada antara lain individu-individu berlatarbelakangkan profesion pengamal undang-undang sebagai ahli-ahli jawatankuasanya dan merupakan salah satu Badan Kehakiman FAM.


BAC 2023: Pemain Hong Kong Tunjuk Jalan Keluar Buat Juara Bertahan Serta Tze Yong

Kejohanan Badminton Asia (BAC) 2023 menjadi pentas yang cukup mendukacitakan buat juara bertahan merangkap perseorangan lelaki No.1 serta No.2 tanah air iaitu Lee Zii Jia dan Ng Tze Yong masing-masing.

Manakan tidaknya, kedua-dua pemain ini mengalami nasib yang sama terpaksa akur tumpas kepada lawan masing-masing yang merupakan pemain dari Hong Kong.

Tze Yong terlebih dahulu menjadi mangsa penyingkiran awal apabila tumpas kepada Lee Cheuk Yiu yang menghuni ranking ke-20 dunia.

Dalam pertarungan tersebut yang merupakan kedua kalinya melibatkan kedua-dua pemain di pentas antarabangsa, Tze Yong tumpas secara “straight set” dengan skor 21-17 dan 21-18 dalam tempoh 42 minit permainan.

R32#HKG🇭🇰 Lee Cheuk Yiu def. #MAS🇲🇾 Ng Tze Yong 21-17 21-18

📷 @badmintonphoto  #DemiMalaysia #BadmintonMalaysia pic.twitter.com/gc8bT9KBl0

— BAM (@BA_Malaysia) April 26, 2023

Kemudiannya, kejutan besar pula hadir apabila Zii Jia yang diletakkan sebagai pilihan ketiga kejohanan tumpas kepada Ng Ka Long Angus.

Sepertimana Tze Yong, perseorangan lelaki No.1 Malaysia ini turut sama mengalami kekalahan secara “straight set” dengan skor 21-19 dan 21-16 masa menghampiri 40 minit permainan.

Berdasarkan rekod, ini merupakan kekalahan ketiga berturut-turut Zii Jia apabila berentap dengan Angus daripada empat pertemuan secara keseluruhan.

Untuk makluman, satu-satunya kemenangan yang pernah direkodkan Zii Jia ke atas Angus adalah pada pertemuan sulung mereka di Terbuka Jerman yang berlangsung sekitar empat tahun lalu.

Dengan tumpasnya Zii Jia dan Tze Yong, ini bermakna tiada lagi kelibat perseorangan lelaki Malaysia bermula Pusingan 16 dalam kancah BAC 2023.

Featured Image: Badminton Association of Malaysia


Terbuka Scotland: Beregu Lelaki & Wanita Malaysia Muncul Naib Juara

Kejohanan badminton Terbuka Scotland 2021 menyaksikan beregu lelaki dan wanita muncul naib juara dalam kategori masing-masing.

Pasangan beregu lelaki, Wan Muhammad Arif Wan Junaidi dan Muhammad Haikal Nazri meraih naib juara apabila gagal menyekat permainan cemerlang beregu tuan rumah, Cristopher Grimley dan Mattew Grimley.

Adik beradik Grimley tersebut berhasil menundukkan Arif-Haikal dengan keputusan akhir 22-20 dan 21-16 dalam aksi final, semalam.

Sementara itu, pasangan beregu wanita, Teoh Mei Cing dan Anna Cheong yang turut terpaksa berpuas hati sebagai naib juara di kejohanan ini tewas kepada pasangan Kanada, Rachel Honderich dan Kristen Tsai.

Pasangan Kanada yang menghuni ranking ke-22 dunia turut diletakkan selaku pilihan pertama untuk menjuarai kejohanan yang berlangsung di Glasgow ini.

Dalam perlawanan akhir tersebut, pasangan Kanada itu menepati ramalan untuk muncul juara dengan menewaskan Mei Xing-Anna Cheong secara ‘straight set’ dengan skor 21-14 dan 21-12.


Sukan Komanwel: Beregu Wanita Pearly-Thinaah Sumbang Emas Ketujuh Buat Kontinjen Malaysia

Beregu wanita No.1 negara, Pearly Tan dan Thinaah Muralitharan muncul juara bagi acara badminton (individu) di Sukan Komanwel Birmingham 2022.

Kejayaan itu dilakar Pearly-Thinaah dengan menumpaskan beregu tuan rumah, Chloe Birch dan Lauren Smith dalam perlawanan akhir yang berlangsung di NEC Hall, sebentar tadi.

Perlawanan tersebut menyaksikan pasangan negara yang berada di ranking kesebelas dunia ini meraih kemenangan secara “straight set” dengan skor 21-5 dan 21-8.

FINAL#MAS🇲🇾 Pearly Tan-Thinaah M def. #ENG🏴 Chloe Birch-Lauren Smith 21-5 21-8

* G O L D 🥇Pearly-Thinaah keep Malaysia’s good tradition in the Commonwealth WD and seal the win! TAHNIAH LADIES 🇲🇾💪💪#DemiMalaysia#BadmintonMalaysia#KebanggaanKita pic.twitter.com/xobZuuCvFH

— BAM (@BA_Malaysia) August 8, 2022

Berdasarkan rekod, ini merupakan kali pertama Pearly-Thinaah berjaya mencatatkan kemenangan ke atas beregu yang berada di ranking ke-14 dunia ini.

Mereka pernah bertarung dalam satu perlawanan sebelum ini, namun pertembungan yang berlangsung di Piala Sudirman 2021 itu memihak kepada gandingan Chloe-Lauren.

Sementara itu, kejayaan merangkul kilauan emas ini menjadikan Kontinjen Malaysia meraih tujuh pingat emas secara keseluruhan di temasya edisi kali ini.

Enam pingat emas sebelum ini disumbangkan oleh Aniq Kasdan (angkat berat kategori 55 kg), Aznil Bidin (angkat berat kategori 61 kg), badminton berpasukan campuran, Bonnie Bunyau Gustin (powerlifting) dan Ng Joe Ee (gimnastik bola dan riben).

Featured Image: Badminton Association of Thailand


Piala Asia Bola Sepak Pantai: Malaysia Diletakkan Dalam Balang 3

Majlis undian bagi kejohanan Piala Asia Bola Sepak Pantai 2023 yang akan berlangsung pada Khamis (19 Januari) kelak menyaksikan Malaysia merupakan salah satu daripada 16 negara yang bertanding diletakkan dalam Balang 3.

Balang itu turut diletakkan semi-finalis sebanyak dua kali iaitu China serta Kuwait dan Afghanistan yang menghuni ranking kesembilan hingga ke-12.

Menurut makluman pihak AFC, ranking itu ditentukan berdasarkan kepada kedudukan akhir pada kejohanan Piala Asia Bola Sepak Pantai 2019.

Sementara itu, Balang 1 terdiri daripada tuan rumah, Thailand serta juara, naib juara dan semi-finalis edisi 2019 iaitu Jepun, Emiriah Arab Bersatu (UAE) dan Oman.

Manakala Balang 2 pula terdiri daripada pasukan yang menghuni ranking kelima hingga kelapan iaitu Palestin, Lubnan, Iran dan Bahrain.

Akhir sekali, mengisi Balang 4 ialah Kyrgyzstan, Indonesia, Arab Saudi dan Uzbekistan.

Untuk makluman semua, kejohanan yang akan berlangsung di Phuket ini turut berperanan sebagai kelayakan untuk ke Piala Dunia FIFA Bola Sepak Pantai 2023 yang berlangsung di UAE.


Piala AFF: Lee Tuck & Aguero Tersenarai, Cools Ada Urusan Peribadi

Skuad bola sepak kebangsaan, Harimau Malaya akan mengharungi saingan Piala AFF Mitsubishi Electric 2022 dengan kehadiran pemain naturalisasi yang baharu iaitu Lee Tuck dan Sergio Aguero.

Perkembangan itu hadir selepas Persatuan Bola Sepak Malaysia (FAM) mengumumkan senarai akhir 23 pemain yang dipilih ketua jurulatih kebangsaan, Kim Pan-gon untuk dibawa menyertai kejohanan itu, pada hari ini.

Antara pemain lain yang tersenarai adalah seperti grafik yang dikongsikan oleh FAM di bawah:

Bagaimanapun, senarai itu menyaksikan pertahanan kacukan Belgium-Malaysia, Dion Cools tidak dapat turut serta.

Difahamkan, pertahanan berusia 26 tahun itu tidak dapat menyertai skuad kebangsaan pada kali ini atas urusan peribadi.

Selain Dion Cools, empat pemain yang mengikuti kem latihan pusat sejak 29 November lalu turut disisihkan oleh Pan-gon.

Empat pemain tersebut ialah Azri Ab Ghani (penjaga gol), Kogileswaran Raj, Ramadhan Saifullah dan Aliff Izwan.

Untuk makluman, skuad ini akan berlepas ke Yangon pada 19 Disember untuk berhadapan dengan Myanmar bagi perlawanan pertama peringkat Kumpulan B pada 21 Disember.

Featured Image: Syamil Rosli | PFA Malaysia


TMJ Beri 4 Sebab Mengapa Bojan Hodak Sesuai Kendali Harimau Malaya

Tersingkirnya skuad Harimau Malaya di peringkat kumpulan dalam saingan Piala AFF Suzuki 2020 telah menimbulkan polemik dan kritikan yang hebat daripada majoriti penyokong bola sepak tempatan.

Sebahagiannya mahu melihat ketua jurulatih skuad kebangsaan dipegang oleh Tan Cheng Hoe pada ketika ini diberikan kepada jurulatih luar negara seperti mana Vietnam dan Indonesia menggunakan khidmat Park Hang-seo dan Shin Tae-yong yang berasal daripada Republik Korea.

Bercakap mengenai khidmat jurulatih luar negara, bekas penyerang Harimau Malaya, Hairuddin Omar berkongsikan bahawa pemilik Johor Darul Ta’zim (JDT) merangkap bekas presiden Persatuan Bola Sepak Malaysia (FAM), Tunku Ismail Ibni Sultan Ibrahim atau dikenali sebagai TMJ pernah berkongsikan calon pilihan baginda untuk mengemudi skuad kebangsaan.

Ketika berbicara mengenai perkara itu, baginda memilih ketua jurulatih yang berjaya membimbing Kuala Lumpur City FC (KL City) menjulang Piala Malaysia baru-baru ini, Bojan Hodak merangkap bekas jurulatih skuad bawah 19 tahun (B-19) negara.

“Suatu waktu dulu, aku pernah borak santai dgn TMJ, aku dah lupa tahun bila. Masa tu aku diberi ruang mengadap TMJ atas urusan PFAM (Persatuan Pemain Bola Sepak Profesional Malaysia) di JB.

“Masa tu baginda baru sahaja gugurkan Bojan Hodak and Nenad Bacina daripada team JDT selepas JDT champion (menjuarai) Liga Super untuk pertama kali.

“Aku tanya baginda siapa yang Tunku akan sign (tandatangan) jika Tunku berpeluang  manage (urus) national team (skuad kebangsaan). Baginda menjawab baginda akan lantik Bojan Hodak sebagai coach (jurulatih) national team (skuad kebangsaan).

“Aku tanya kenapa Bojan sedangkan Tunku sediri pun buang Bojan daripada coaching team (barisan kejurulatihan) JDT. Baginda jawab di JDT kami ada filosophy of play (falsafah permainan). Game play (corak permainan) Bojan tidak suit (sesuai) dengan philosophy (falsafah) JDT.

“Tapi utk national team (skuad kebangsaan) baginda merasakan coach Bojan lebih sesuai kerana ada beberapa perkara yang pada pandangan baginda national team (skuad kebangsaan) akan berjaya dan improve (meningkat) di bawah kendalian Bojan, antaranya,”

Begitulah antara perkongsian oleh Hairuddin menerusi satu hantaran di lama sosialnya, semalam. Untuk rekod, Hairuddin pernah menjadi sebahagian daripada barisan kejurulatihan skuad kebangsaan B-19 yang dipimpin oleh Bojan Hodak suatu masa dahulu.

Sebagai tambahan, Bojan yang berusia 50 tahun turut mempunyai pengalam membimbing Kelantan pada tahun 2012-2013 selain daripada JDT (2014-2015) dan skuad kebangsaan B-19 (2017-2019).

Featured Image: Football Association of Malaysia


Gianluigi Buffon Kekal Di Parma Sehingga Usia 46 Tahun

Penjaga gol legenda Itali, Gianluigi Buffon melanjutkan kontraknya bersama Parma Calcio 1913 sehingga ke Jun 2024 dimana usianya pada ketika itu akan menjengah 46 tahun.

Perkara tersebut diumumkan sendiri oleh Presiden Parma, Kyle Krause dalam satu sidang media di Stadium Ennio Tardini dan dikongsikan di pelbagai platform media sosial milik kelab yang beraksi dalam saingan Serie B itu, semalam.

Read what President @Kyle_J_Krause had to say on @gianluigibuffon's contract renewal 🗣⤵#Buffon2024 #ForzaParma https://t.co/2NDPB1OfPF

Presidennya sangat gembira dengan lanjutan kontrak oleh pemain yang turut dikenali sebagai Gigi atau Buffon bersama Parma. Walaupun usianya telah melebihi 40 tahun, Kyle tetap meletakkan Buffon sebagai salah seorang daripada tiga penjaga gol terbaik Itali pada masa ini.

Penjaga gol yang memenangi Piala Dunia bersama skuad Azzurri pada 2006 ini masih aktif beraksi di atas padang. Musim ini sahaja menyaksikan Buffon telah tampil sebanyak 23 kali daripada 26 perlawanan Serie B disamping merekodkan 8 ‘clean sheet’.

Untuk rekod, Parma merupakan kelab profesional pertama yang disertai oleh Buffon dan membuat penampilan pertama di kelab ini semasa usianya 17 tahun. Ketika itu, Buffon beraksi bersama Parma sehingga tahun 2001.

Selepas 20 tahun meninggalkan pasukan tersebut dan beraksi di pelbagai kelab, Buffon kembali menyertai pasukan ini pada tahun 2021. Sebelum ini, Buffon mempunyai kontrak sehingga Jun 2023 sebulum memperbaharuinya pada kali ini sehingga Jun 2024.

Featured Image: Parma Calcio 1913


10 Logo TRW Kelantan FC Diperlihatkan – Manakah Satu Pilihan Norizam?

Laman sosial TRW Kelantan FC memperlihatkan sepuluh logo terbaik hasil daripada rekaan yang dihantar oleh para peserta dalam pertandingan reka bentuk logo yang dijalankan oleh kelab pada bulan lalu.

Pertandingan tersebut dijalankan bermula 11 September sehingga 26 September 2020. Pertandingan reka bentuk logo baharu Kelantan FC terbuka kepada seluruh rakyat Malaysia dan pemenang akan diberikan hadiah wang tunai sebanyak RM3000.

Menurut makluman kelab, sepuluh logo terbaik ini dipilih berdasarkan kreativiti yang tinggi dan menarik. Pemilik TRW Kelantan FC, Norizam Tukiman akan memilih salah satu daripada logo ini untuk dijadikan logo baharu pasukan untuk saingan Liga Malaysia musim hadapan.

Logo yang dipilih itu juga akan diubah sedikit untuk disesuaikan dengan imej dan semangat baharu TRW Kelantan FC. Untuk makluman, pengumuman logo baharu akan dibuat pada hujung bulan ini, 31 Oktober 2020.

Berikut adalah 10 terbaik yang diperlihatkan oleh TRW Kelantan FC:


Terbuka Malaysia: Sze Fei-Izzuddin Lepasi Ujian Awal, Beregu No.1 India Jadi Lawan Pusingan 16

Halangan di Pusingan 32 berjaya dilepasi dengan cemerlang oleh beregu lelaki negara, Goh Sze Fei dan Nur Izzuddin dalam saingan Terbuka Malaysia 2022 – Jelajah Dunia Super 750 BWF.

Penghuni ranking ke-12 dunia ini melepasi halangan tersebut dengan mengatasi beregu Jepun, Keiichiro Matsui dan Yoshinori Takeuchi yang berada di tangga ke-31 dunia di Gelanggang 1, Axiata Arena, Bukit Jalil.

Dalam perlawanan tersebut, Sze Fei-Izzuddin merekodkan kemenangan secara “straight set” dengan skor yang berkesudahan 21-12 dan 21-12 dalam tempoh masa 35 minit permainan.

PETRONAS Malaysia Open 2022MD – Round of 32          🇲🇾Sze Fei GOH🏅21 21 🇲🇾Nur IZZUDDIN🏅12 12 🇯🇵Keiichiro MATSUI          🇯🇵Yoshinori TAKEUCHI

🕗 in 36 minutes https://t.co/gH9yyYJjOI

— BWFScore (@BWFScore) June 28, 2022

Kemenangan ini menjadikan Sze Fei-Izzuddin melebarkan rekod kemenangan ke atas Matsui-Takeuchi kepada dua kemenangan berturut-turut di pentas antarabangsa.

Sebagai rekod, kedua-dua pasangan ini pernah bertemu buat julung kalinya sekitar lima tahun lalu dalam saingan Malaysia International Challenge 2017. Pertemuan tersebut turut memihak kepada Sze Fei-izzuddin dengan skor 21-19, 22-24 dan 21-15.

Sementara itu, Sze Fei-Izzuddin dapat meneruskan kemaraan ke Pusingan 16 akan bertemu beregu India yang menghuni ranking kelapan dunia, Satwiksairaj Rankireddy dan Chirag Shetty pada Khamis nanti.

Beregu No.1 India ini mengesahkan kemaraan selepas menumpaskan wakil muda negara, Man Wei Chong dan Tee Kai Wun secara “straight set” dengan skor 21-18 dan 21-11 di Pusingan 32, sebentar tadi.